sagorsarker/bangla-wikipedia huggingface dataset:
সমকামী পুরুষ

সমকামী পুরুষ বলতে সেই পুরুষদের বোঝানো হয়, যারা মূলত বা একমাত্র পুরুষদের প্রতি যৌন আকৃষ্ট হন। সমকামিতা বা হোমোসেক্সুয়ালিটি, যা পুরুষদের মধ্যে যৌন আকর্ষণ বা প্রেমের সম্পর্ককে বোঝায়, একে অপরের প্রতি ভালোবাসা বা যৌন আকর্ষণ প্রকাশ করার জন্য এটি ব্যবহৃত হয়। সমকামী পুরুষরা সমাজে অনেক সময় বৈষম্য বা অস্বীকৃতির মুখোমুখি হন, তবে সমকামী অধিকার আন্দোলন এবং আন্তর্জাতিক আন্দোলনের মাধ্যমে তাদের অধিকার রক্ষা এবং স্বীকৃতি পাওয়ার চেষ্টা চলছে।
সমকামী পুরুষদের সমাজে অনেক সময় বৈষম্য বা অগ্রহণযোগ্য হিসেবে দেখা হত। তবে ১৯৭০ এর দশক থেকে সমকামী অধিকার আন্দোলন শুরু হলে পরিস্থিতির কিছু পরিবর্তন ঘটে। বিশেষ করে স্টোনওয়াল বিদ্রোহ (১৯৬৯) এলজিবিটি আন্দোলনের একটি গুরুত্বপূর্ণ মুহূর্ত ছিল, যা সমকামী অধিকার আন্দোলনকে গতি দেয়।
সমকামী পুরুষদের সম্পর্ক সাধারণত প্রেম, যৌনতা, এবং পারস্পরিক সম্মান ও সহানুভূতির ভিত্তিতে গড়ে ওঠে। এই সম্পর্কগুলো অন্যান্য সম্পর্কের মতোই গুরুত্বপূর্ণ, তবে সমাজের পক্ষ থেকে অনেক সময় সমকামী সম্পর্ককে অসম্মান বা অবৈধ হিসেবে দেখা হয়।
সমকামী পুরুষদের জন্য বেশ কিছু দেশে বৈষম্য, সহিংসতা এবং সামাজিক অবজ্ঞা ছিল এবং এখনও কিছু দেশে তা বিদ্যমান। এ কারণে অনেক সমকামী পুরুষ মানসিক স্বাস্থ্য সমস্যা, যেমন উদ্বেগ, বিষণ্নতা, বা আত্মবিশ্বাসের অভাব অনুভব করেন। তবে, বেশ কিছু দেশে সমকামী সম্পর্ক বা বিবাহ আইনি করা হয়েছে, যার ফলে তাদের অধিকার সুরক্ষিত হয়েছে।
বিশ্বজুড়ে সমকামী পুরুষরা তাদের যৌনতা এবং লিঙ্গ পরিচয়ে গর্বিত হতে শুরু করেছেন। রংধনু পতাকা, প্রাইড মার্চ এবং এলজিবিটি অধিকার আন্দোলন তাদের জন্য সাংস্কৃতিক প্রতীক হয়ে উঠেছে। সমকামী পুরুষরা নানা সংস্কৃতি, শখ এবং সামাজিক দল গড়ে তোলে, যেখানে তারা একে অপরকে সমর্থন এবং ভালোবাসা দেয়।
বিশ্বের বেশ কয়েকটি দেশে সমকামী পুরুষদের জন্য আইনি অধিকার সুরক্ষিত হয়েছে, যার মধ্যে সমকামী বিবাহ এবং সম্পর্কের স্বীকৃতি অন্তর্ভুক্ত। প্রথমে নেদারল্যান্ডস ২০০১ সালে সমকামী বিবাহ আইনি করে, এবং বর্তমানে অনেক দেশই সমকামীদের আইনি অধিকার নিশ্চিত করেছে। তবে, কিছু দেশে এখনও সমকামী পুরুষদের প্রতি বৈষম্য রয়ে গেছে।
অনেক সময় সমকামী পুরুষদের বিরুদ্ধে সামাজিক, ধর্মীয় বা সাংস্কৃতিক দৃষ্টিভঙ্গির কারণে সমালোচনা করা হয়। এর মধ্যে শারীরিক বা মানসিক নির্যাতন, পরিবার থেকে বিচ্ছিন্ন হওয়া এবং সামাজিক অবজ্ঞা অন্তর্ভুক্ত। তবে, এই ধরনের চ্যালেঞ্জের মুখেও অনেক সমকামী পুরুষ সমর্থন ও গর্বের সাথে নিজেদের জীবনযাপন করছেন।
লিংকনস্‌ ইন

লিংকনস্‌-ইন (ইংরেজি: The Honourable Society of Lincoln's Inn) হচ্ছে ইংল্যান্ড ও ওয়েলসের ব্যারিস্টারদের জন্য নির্ধারিত চারটি সভ্য-সংসদের অন্যতম। যুক্তরাজ্যের অপর তিনটি 'ইন' হচ্ছে: মিডল টেম্পল, গ্রেস্‌ ইন ও ইনার টেম্পল।
ধারণা করা হয় যে, লিংকন-এর তৃতীয় আর্ল হেনরি দে লেসের নামানুসারে এর নামকরণ করা হয়েছে লিংকনস্‌-ইন।
মুহাম্মদ হিদায়াতউল্লাহ

মুহাম্মদ হিদায়াতউল্লাহ (১৭ ডিসেম্বর ১৯০৫ - ১৮ সেপ্টেম্বর ১৯৯২) ছিলেন ভারতের ১১দশ প্রধান বিচারপতি, ৬ষ্ঠ উপ-রাষ্ট্রপতি এবং ভারপ্রাপ্ত রাষ্ট্রপতি। তিনি ২০ জুলাই ১৯৬৯ থেকে ২৪ আগস্ট ১৯৬৯ পর্যন্ত ভারতের রাষ্ট্রপতির দায়িত্ব পালন করেন। তিনি একজন বিশিষ্ট আইনবিদ, পণ্ডিত, শিক্ষাবিদ, লেখক এবং ভাষাবিদ হিসাবে বিবেচিত
সাদা নাগমণি

সাদা নাগমণি () (বৈজ্ঞানিক নাম:Wissadula periplocifolia) হচ্ছে মালভেসি পরিবারের একটি উদ্ভিদ প্রজাতি। ১৮৫৮ সালে এটির প্রথম বিবরণ দেন (L.) K.Presl ex Thwaites।
সাদা নাগমণির নরম ও সিল্কসদৃশ আঁশকে পাটের আঁশের মতন ব্যবহার করা সম্ভব। আমেরিকা, আফ্রিকা ও এশিয়ার ক্রান্তীয় অঞ্চলে এই উদ্ভিদের দেখা মেলে। এটি একটি গুল্ম জাতীয় উদ্ভিদ, মিটারখানিক উঁচু হয়।
এইচ. ডি. দেবেগৌড়া

হারাদানাহাল্লি দোদ্দেগৌড়া দেবে গৌড়া (জন্ম: ১৮ মে ১৯৩৩) একজন ভারতীয় রাজনীতিবিদ যিনি জুন ১৯৯৬ হতে এপ্রিল ১৯৯৭ পর্যন্ত ভারতের একাদশ প্রধানমন্ত্রী ছিলেন এবং এরপূর্বে ১৯৯৪ হতে ১৯৯৬ পর্যন্ত কর্ণাটকের ১৪তম মুখ্যমন্ত্রী ছিলেন।
গুলজারিলাল নন্দা

গুলজারিলাল নন্দা (৪ জুলাই, ১৮৯৮ - ১৫ জানুয়ারি, ১৯৯৮) ছিলেন একজন ভারতীয় রাজনীতিবিদ এবং অর্থনীতিবিদ ছিলেন। তিনি শ্রম বিষয়ক বিশেষজ্ঞ ছিলেন। ১৯৬৪ সালে জওহরলাল নেহেরু এবং ১৯৬৬ সালে লাল বাহাদুর শাস্ত্রীর মৃত্যুর পর তিনি দু'বার স্বল্প সময়ের জন্য ভারতের প্রধানমন্ত্রী ছিলেন। ক্ষমতাসীন ভারতীয় জাতীয় কংগ্রেসের সংসদীয় দল নতুন প্রধানমন্ত্রী নির্বাচিত করার পরে তার উভয় মেয়াদের অবসান ঘটে। ১৯৯৭ সালে তাঁকে ভারতরত্ন সম্মানে ভূষিত করা হয়।
নন্দা ১৮৯৮ সালের ৪ জুলাই শিয়ালকোট পাঞ্জাব, ব্রিটিশ ভারত একটি পাঞ্জাবি হিন্দু খত্রী পরিবারে জন্মগ্রহণ করেন। ১৯৪৭ সালে ভারত বিভক্তির পর শিয়ালকোট পরে পাকিস্তানের পাঞ্জাব প্রদেশ এর একটি অংশ হয়ে ওঠে। নন্দা লাহোর, অমৃতসর, আগ্রা এবং এলাহাবাদ শিক্ষা লাভ করেন।
তিনি ১৯২১ সালে মহাত্মা গান্ধীর সাথে দেখা করেন, যেখানে তিনি তার অনুরোধে গুজরাটে স্থায়ী হন
সোজাব রাজা

সোজাব রাজা () একজন পাকিস্তানি ক্রিকেট আম্পায়ার।
রাজা ২০১২ সালে শারজাহ ক্রিকেট এ্যাসোসিয়েশন স্টেডিয়ামে অনুষ্ঠিতব্য পাকিস্তান বনাম আফগানিস্তান দলের মধ্যকার একদিনের আন্তর্জাতিক (ওয়ানডে) ম্যাচে আম্পায়ারিং মাধ্যমে আম্পায়ার হিসেবে আত্মপ্রকাশ করেন। এরপর তিনি একই বছরে দুবাই আন্তর্জাতিক ক্রিকেট স্টেডিয়াম অনুষ্ঠিতব্য পাকিস্তান বনাম ইংল্যান্ড দলের মধ্যকার ১ম টুয়েন্টি২০ আন্তর্জাতিক (টি২০আই) তত্বাবধানের মাধ্যমে টি২০তে আম্পায়ারের মর্যাদা পান। তিনি ২০১২ সালে অপর দুই পাকিস্তানি আম্পায়ার জামীর হায়দার এবং আহসান রাজাকে সাথে নিয়ে পাকিস্তান ক্রিকেট বোর্ড (পিসিবি) এর সাথে চুক্তিবদ্ধ হন।
২০১২ সালের ২৫ ফেব্রুয়ারি তারিখের হিসাব অনুযায়ী :
রাসেল আর্নল্ড

রাসেল প্রেমাকুমারন রাস্টি আর্নল্ড (; জন্ম: ২৫ অক্টোবর, ১৯৭৩) কলম্বোয় জন্মগ্রহণকারী ও তামিল বংশোদ্ভূত শ্রীলঙ্কার সাবেক আন্তর্জাতিক ক্রিকেটার। শ্রীলঙ্কা ক্রিকেট দলের পক্ষে টেস্ট ও একদিনের আন্তর্জাতিকে অংশ নিয়েছেন তিনি। ‘রাস্টি’ ডাকনামে পরিচিত রাসেল আর্নল্ড মূলতঃ ব্যাটসম্যান হিসেবে খেলেছেন। বামহাতে ব্যাটিংয়ের পাশাপাশি ডানহাতে অফ ব্রেক বোলিং করতেন। ঘরোয়া ক্রিকেটে নন্দেস্ক্রিপ্টস দলের প্রতিনিধিত্ব করেন।
খেলোয়াড়ী জীবনের শুরুতে উদ্বোধনী ব্যাটসম্যান হিসেবে মাঠে নামলেও পরবর্তীকালে মাঝারিসারির ব্যাটসম্যান হিসেবে পরিচিতি পান। ১৯ এপ্রিল, ১৯৯৭ তারিখে সফরকারী পাকিস্তানের বিপক্ষে তার টেস্ট অভিষেক ঘটে। মার্চ, ১৯৯৯ সালে লাহোরে পাকিস্তানের বিপক্ষে অনুষ্ঠিত টেস্টে নিজস্ব সর্বোচ্চ ১২৩ রানের শতক করেন। একই বছরের ৬ নভেম্বর লাহোরে দক্ষিণ আফ্রিকার বিপক্ষে ওডিআই অভিষেক হয় তার। ডিসেম্বর, ১৯৯৯ সালে জিম্বাবুয়ের বিপক্ষে একদিনের আন্তর্জাতিকে নিজস্ব ১০৩ রান তুলেন। তবে টেস্টের তুলনায় সীমিত ওভারের ক্রিকেটেই অধিক সফলতা পেয়েছেন। ১৯৯৯ সালে এআইডব্লিউএ কাপে অস্ট্রেলিয়ার বিপক্ষে নিজেকে মেলে ধরেন। এছাড়াও তিন নম্বরে ব্যাটিংয়ে নেমে টেস্ট সিরিজেও সফল হন।
২০০৩ সালের ক্রিকেট বিশ্বকাপে দলের ব্যর্থতার পর বেশ কয়েকমাস দলের বাইরে ছিলেন। কিন্তু, ঘরোয়া ক্রিকেটে দূর্দান্ত ক্রীড়াশৈলী প্রদর্শন করে দলে ফিরে আসেন। দলের বিপদের সময় অত্যন্ত শান্ত ও ঠাণ্ডা মাথায় পরিস্থিতি মোকাবেলায় যথেষ্ট ভূমিকা রাখেন। দলীয় সদস্যদের কাছে তিনি নিঃস্বার্থ ক্রিকেটার হিসেবে বিবেচিত হন। ৬ নম্বরেই অধিক সফল হন তিনি। মুত্তিয়া মুরালিধরনের ন্যায় তিনিও তামিল বংশোদ্ভূত মেথডিস্ট খ্রিস্টান।
রোশন মহানামা ও প্রমোদ্যা বিক্রমাসিংহের কাছ থেকে ‘রাস্টি’ ডাকনাম লাভ করেন।
২০০৭ সালের ক্রিকেট বিশ্বকাপ ফাইনাল শেষে এপ্রিল, ২০০৭ সালে দলীয় ম্যানেজার মাইকেল তিসেরা’র মাধ্যমে আনুষ্ঠানিকভাবে আন্তর্জাতিক ক্রিকেট থেকে অবসরের ঘোষণা দেন। এর কারণ হিসেবে সফরজনিত ক্রমবর্ধমান চাপের কথা জানান। অবসর নেয়ার পর সিডনির এ-গ্রেড ক্রিকেটে হর্নসবি ডিস্ট্রিক্ট ক্রিকেট ক্লাবে খেলেন। পাশাপাশি, মেলবোর্ন সুপার কিংসেরও প্রতিনিধিত্ব করেন। এছাড়াও, সিডনির উত্তরে বার্কার কলেজে কোচিং করান।
বর্তমানে তিনি টেলিভিশন ভাষ্যকার হিসেবে জনপ্রিয়তা পেয়েছেন। এছাড়াও আইল্যান্ড ক্রিকেটে সাপ্তাহিকভিত্তিতে লিখে থাকেন। ২০১২ সালে আইফোন অ্যাপে ‘আস্ক রাস্টি’ শিরোনামে অ্যাপ প্রকাশ করেন যাতে তার সমর্থকেরা সরাসরি তাকে প্রশ্ন করতে পারেন।
আহসান রাজা

আহসান রাজা (; জন্ম: ২৯ মে, ১৯৭৪ লাহোর, পাকিস্তান) একজন সাবেক পাকিস্তানি প্রথম-শ্রেণীর ক্রিকেটার যিনি বর্তমানে ক্রিকেট আম্পায়ারের দায়িত্ব পালন করছেন।
আহসান রাজা পাকিস্তানি দল যেমন: ফয়সালাবাদ, হাবিব ব্যাংক লিমিটেড, লাহোর ও সারগোধার হয়ে প্রতিনিধিত্ব করেছেন। তিনি ২১টি প্রথম-শ্রেণীর ক্রিকেট এবং ৪টি লিস্ট এ ক্রিকেট খেলেছেন।
আহসান রাজা আন্তর্জাতিক ক্রিকেট কাউন্সিলের আম্পায়ার ও রেফারিদের আন্তর্জাতিক তালিকা অনুযায়ী পাকিস্তানের মনোনীত তৃতীয় আম্পায়ার। তিনি ২০০৬ সালে একটি প্রথম-শ্রেণীর ক্রিকেটে আম্পায়ারিংয়ের মাধ্যমে আম্পায়ার হিসেবে অভিষিক্ত হন এবং ২০০৯ সালের ফেব্রুয়ারির হিসাব অনুযায়ী ৩৫টি ম্যাচে তিনি আম্পায়ার হিসেবে দায়িত্ব পালন করেছেন। তিনি ২০১২ সালে অপর দুই পাকিস্তানি আম্পায়ার জামীর হায়দার এবং সোজাব রাজা সাথে নিয়ে পাকিস্তান ক্রিকেট বোর্ড (পিসিবি) এর সাথে চুক্তিবদ্ধ হন।
২০০৯ সালের ৩রা মার্চ তারিখে আহসান রাজা লাহোরে অতর্কিত শ্রীলঙ্কা জাতীয় ক্রিকেট দলের উপর আক্রমণের শিকার হয়ে মারাত্মকভাবে আঘাতপ্রাপ্ত হন। তিনি জোড়া গুলিতে আঘাতপ্রাপ্ত হন এবং গুরুতর আহত অবস্থায় লাহোরের একটি হাসপাতালে ভর্তি করা হয়।
২০১২ সালের ২৫ ফেব্রুয়ারি থেকে প্রাপ্ত হিসাব অনুযায়ী:
জামীর হায়দার

জামীর হায়দার (; জন্ম: ৩০ সেপ্টেম্বর ১৯৬২, লাহোর) একজন পাকিস্তানি আন্তর্জাতিক ক্রিকেট আম্পায়ার। তিনি ১৯৮০ এর দশকে প্রথম শ্রেণীর ক্রিকেটে প্রতিনিধিত্ব করেছেন। হায়দার ছিলেন একজন ডান-হাতি ব্যাটসম্যান এবং ডান-হাতি অফ-ব্রেক বোলার। এছাড়াও তিনি একজন অতিরিক্ত উইকেট-রক্ষকের দায়িত্বও পালন করেছেন।
হায়দার একটি ক্রীড়ামোদি পরিবারে জন্মগ্রহণ করেন। তার পিতা সৈয়দ খাদিম হুসেন পাকিস্তান রেলওয়ের হয়ে হকি খেলেছেন। হায়দার লাহোরের গরহি সাধুর সরকারি মিয়া ইকবাল হোসেন উচ্চ বিদ্যালয় থেকে পড়াশোনা করেন এবং এবং ১৯৭৬ সালে ম্যাট্রিক পাশ করেন। এরপর তিনি লাহোরের ইসলামিয়া কলেজ থেকে স্নাতক সম্পন্ন করেন। ওয়াসিম আকরাম এবং আলিম দার ঐ সময়ে কলেজে অধ্যয়নরত ছিলেন।
হায়দার ১৯৯৮ সালে পাকিস্তান ক্রিকেট বোর্ড এর হয়ে ঘরোয়া ক্রিকেট আম্পায়ারিং এর মাধ্যমে তার কর্মজীবন শুরু করেন। তিনি ২০০৬ সালে পাকিস্তান এবং ওয়েস্ট ইন্ডিজ মধ্যকার অনুষ্ঠিত ওয়ানডেতে আম্পায়ারিং এর মাধ্যমে আন্তর্জাতিক অঙ্গনে আম্পায়ার হিসেবে অভিষিক্ত হন। এরপর তিনি ২০০৮ সালে করাচীর ন্যাশনাল স্টেডিয়ামে অনুষ্ঠিতব্য পাকিস্তান এবং বাংলাদেশ এর মধ্যে ১ম টুয়েন্টি২০ তে আম্পায়ারিং এর মাধ্যমে আন্তর্জাতিক আম্পায়ার হিসেবে আত্মপ্রকাশ করেন। হায়দার ২০১২ সালে তার অপর দুই পাকিস্তানি আম্পায়ার আহসান রাজা এবং সোজাব রাজা সাথে নিয়ে পাকিস্তান ক্রিকেট বোর্ড (পিসিবি) এর সাথে চুক্তিবদ্ধ হন।
২০১১ সালের ২০ তারিখের হিসাব অনুযায়ী:
মোহম্মাদ হোসাইন তাবাতাবাঈ

ড. মোহম্মাদ হোসাইন তাবাতাবাঈ () একজন ইসলামী পণ্ডিত ব্যক্তি ও ধর্মীয় ব্যক্তিত্ত্ব। তাকে 'ইসলামের জীবন্ত আশ্চর্য' বলা হয়।
তিনি মাত্র ২ বছর বয়সে কুরআনের ৩০টি আয়াত মুখস্থ ও ব্যাখ্যা করতে পারতেন এবং ৫ বছর বয়সে পুরো কুরআন আত্মস্থ করেন। তিনি ৭ বছর বয়সে কুরআনের প্রতিটি আয়াতের অর্থ ও ব্যাখ্যা করতে পারতেন। বাল্যকালেই তিনি নিজেকে একজন ধর্মীয় নেতা হিসাবে গড়তে চান। বর্তমানে তিনি ইরানের কোম মাদ্রাসায় ইসলামের দর্শণ ও গঠনতন্ত্র নিয়ে পড়াশুনা করছেন।
নেদারল্যান্ডস জাতীয় মহিলা ক্রিকেট দল

নেদারল্যান্ডস মহিলা ক্রিকেট দল মহিলাদের আন্তর্জাতিক ক্রিকেটে নেদারল্যান্ডসের জাতীয় পর্যায়ে প্রতিনিধিত্বকারী মহিলা ক্রিকেট দল। দেশের পুরুষ ক্রিকেট দল টেস্ট ও একদিনের আন্তর্জাতিকের মর্যাদা লাভ না করলেও লায়নেসেস ডাকনামে পরিচিত মহিলা দলটি এ মর্যাদার অধিকারী। কনিন্কলিকে নেদারল্যান্ডসে ক্রিকেট বন্ড (কেএনসিবি) কর্তৃক দলটি পরিচালিত হচ্ছে। ১৯৬৬ সালে আন্তর্জাতিক ক্রিকেট কাউন্সিলের (আইসিসি) সহযোগী সদস্যপদ লাভ করে।
১৯৩৭ সাল থেকে মহিলাদের আন্তর্জাতিকে অংশ নিচ্ছে দলটি। মহিলাদের ক্রিকেটের ইতিহাসে ইংল্যান্ড সফরের প্রাক্কালে প্রথম অ্যাশেজ সফরের অংশ নেয়ার পূর্বে সফরকারী অস্ট্রেলিয়া মহিলা দলের বিপক্ষে দলটি প্রতিদ্বন্দ্বিতা করে।
দলটি নিয়মিতভাবে পরবর্তী দশকগুলোয় ইংরেজ ক্লাব দলগুলোর বিপক্ষে অংশ নেয়। ১৯৮০-এর দশকের শুরুতে নিয়মিতভাবে আন্তর্জাতিক প্রতিযোগিতায় অংশগ্রহণের কথা ঘোষণা করে।
১৯৮৪ সালে পুরুষ দলের একদিনের আন্তর্জাতিকে অংশগ্রহণের ১২ বছর পূর্বে নিউজিল্যান্ডের বিপক্ষে মহিলা দল অংশ নেয়। খেলায় দলটি ৬৭ রানে পরাজিত হয়। ১৯৮৮ সালে মহিলা ক্রিকেট বিশ্বকাপে প্রথমবার খেলে। প্রতিযোগিতায় তারা সর্বশেষ স্থান অধিকার করে। ১৯৮০-এর দশকের শেষার্ধ্ব থেকে ২০০০-এর দশকের শুরুর দিক পর্যন্ত দলটি শীর্ষস্থানীয় দলরূপে বিবেচিত হতো। ১৯৮৮ থেকে ২০০০ সালের বিশ্বকাপে ধারাবাহিকভাবে চারবার অংশ নেয়। তন্মধ্যে, ১৯৯৩ সালের ক্রিকেট বিশ্বকাপে দলটি পুনরায় নিরাশ করে। এবারো তারা সর্বশেষ স্থানে অবস্থান করে। ১৯৯৭ সালের আসরে তারা কোয়ার্টার-ফাইনাল অবদি পৌঁছে। ২০০০ সাল থেকে ডাচ দল বিশ্বকাপ কিংবা বিশ্ব টুয়েন্টি২০ আসরে খেলার যোগ্যতা অর্জনে সক্ষমতা দেখায়নি। তাস্বত্ত্বেও ২০১১ সালের বিশ্বকাপ বাছাইপর্ব পর্যন্ত দলটির ওডিআই মর্যাদা অক্ষুণ্ন থাকে।
১৯৮৯ সালে প্রথম ইউরোপীয় চ্যাম্পিয়নশীপে তৃতীয়স্থান লাভ করে। ১৯৯০ সালের ইউরোপীয় চ্যাম্পিয়নশীপে পুনরায় তারা তৃতীয়স্থান দখল করে। পরের বছর অবশ্য চতুর্থ স্থান পায়। ১৯৯৫ সালে ইউরোপীয় চ্যাম্পিয়নশীপে তৃতীয়স্থান পায়। ২০০৭ সালে নেদারল্যান্ডস দল প্রথম টেস্ট খেলায় অংশ নেয়। দক্ষিণ আফ্রিকা দলের বিপক্ষে প্রতিদ্বন্দ্বিতা করে তারা। এরফলে তারা আয়ারল্যান্ডের সাথে যৌথভাবে সহযোগী সদস্যরূপে আইসিসির এ স্তরের ক্রিকেটে খেলার সুযোগ পায়।
চন্দ্র শেখর

চন্দ্র শেখর সিং (১ জুলাই ১৯২৭ - ৮ জুলাই ২০০৭) ভারতের একজন প্রখ্যাত রাজনীতিবিদ এবং ভারতের ৮ম প্রধানমন্ত্রী।
বিশ্বনাথ প্রতাপ সিং

বিশ্বনাথ প্রতাপ সিংহ (২৫ জুন ১৯৩১২৭ নভেম্বর ২০০৮), ভি. পি. সিং নামে পরিচিত, ভারতীয় রাজনীতিবিদ, যিনি ১৯৮৯ থেকে ১৯৯০ পর্যন্ত ভারতের সপ্তম প্রধানমন্ত্রী ছিলেন।
তিনি এলাহাবাদ বিশ্ববিদ্যালয় এবং পুনে বিশ্ববিদ্যালয় থেকে শিক্ষিত ছিলেন। ১৯৬৯ সালে তিনি ভারতীয় জাতীয় কংগ্রেস দলে যোগ দিয়েছিলেন এবং উত্তরপ্রদেশ বিধানসভার সদস্য হিসাবে নির্বাচিত হয়েছিলেন। ১৯৭১ সালে তিনি লোকসভায় সংসদ সদস্য হন। তিনি ১৯৭৬ থেকে ১৯৭৭ সাল পর্যন্ত বাণিজ্যমন্ত্রী হিসাবে দায়িত্ব পালন করেছিলেন। ১৯৮০ সালে তিনি উত্তরপ্রদেশের মুখ্যমন্ত্রী হন এবং ফুলন দেবী গ্যাংয়ের লড়াইয়ের জন্য পরিচিত ছিলেন।
রাজীব গান্ধী মন্ত্রণালয়ে সিংকে অর্থমন্ত্রী এবং প্রতিরক্ষা মন্ত্রিসহ বিভিন্ন মন্ত্রিসভা পদ দেওয়া হয়েছিল। সিংহ ১৯৮৪ থেকে ১৯৮৭ সাল পর্যন্ত রাজ্যসভার নেতাও ছিলেন। প্রতিরক্ষা মন্ত্রীর দায়িত্ব নেওয়ার সময় বোফর্স কেলেঙ্কারী প্রকাশ পায় এবং সিং মন্ত্রিত্ব থেকে পদত্যাগ করেছেন। ১৯৮৮ সালে তিনি জনতা পার্টির বিভিন্ন দলকে একত্রিত করে জনতা দল দল গঠন করেন। ১৯৮৯ সালের নির্বাচনে, জাতীয় মোর্চা বিজেপির সমর্থন নিয়ে সরকার গঠন করে এবং সিং ভারতের ৮ তম প্রধানমন্ত্রী হন।
প্রধানমন্ত্রী থাকাকালীন তিনি ভারতের পশ্চাৎপদ জাতিদের জন্য মন্ডল কমিশন রিপোর্ট কার্যকর করেছিলেন, যা এই আইনটির বিরুদ্ধে বড় ধরনের প্রতিবাদের দিকে পরিচালিত করে। তিনি ১৯৮৯ সালে ষাট-দ্বিতীয় সংশোধনী এবং এসসি ও এসটি আইন প্রয়োগ করেছিলেন। তার মেয়াদে রুবাইয়া সৈয়দের অপহরণ ঘটেছিল এবং এই ভিত্তিতে সন্ত্রাসীদের মুক্তি দেওয়া হয়েছিল। সেখানে তার মেয়াদে ১৯৯০ সালে কাশ্মীর উপত্যকা থেকে কাশ্মীরি হিন্দুদের কুখ্যাত যাত্রা শুরু হয়েছিল। এরপরেই রিলায়েন্স গ্রুপের সাথে সিংহের ঝামেলা হয়।
১৯৯১ সালের নির্বাচনে সিংহ জাতীয় ফ্রন্টের প্রধানমন্ত্রীর প্রার্থী ছিলেন, তবে পরাজিত হন। ১৯৯১ সালে তিনি বাবরি মসজিদ ধ্বংসের বিরুদ্ধে বক্তব্য রেখেছিলেন। ১৯৯৬ সালের পরে সিং রাজনৈতিক পদ থেকে অবসর গ্রহণ করেন, তবে একজন সরকারি ব্যক্তিত্ব এবং রাজনৈতিক সমালোচক হিসাবে অবিরত রয়েছেন। ১৯৯৮ সালে তিনি অস্থি মজ্জা ক্যান্সারে আক্রান্ত হয়েছিলেন এবং ২০০৩ সালে ক্যান্সারটি ক্ষমা না হওয়া পর্যন্ত প্রকাশ্য উপস্থিতি বন্ধ করেছিলেন। কিডনি অসুখে তিনি ২৭ নভেম্বর ২০০৮ সালে ৭৭ বছর বয়সে মারা যান এবং রাষ্ট্রীয় সম্মানে ভূষিত হন।
চৌধুরী চরণ সিং

চৌধুরী চরণ সিং (২৩ ডিসেম্বর ১৯০২ - ২৯ মে ১৯৮৭) একজন ভারতীয় রাজনীতিবিদ এবং ভারতের ৫ম প্রধানমন্ত্রী।
জয়প্রকাশ নারায়ণের প্রচেস্টায় ভারতীয় লোকদলের নেতৃত্বে ইন্দিরা বিরোধী বিভিন্ন রাজনৈতিক দল মিলে গঠন করা জনতা মোর্চা ২৯৮টি আসন লাভ করেছিল। সেই সুবাদে মোর্চার প্রবীণ নেতা হিসেবে তিনি উপ -মুখ্যমন্ত্রী ও স্বরাষ্ট্র মন্ত্রী হিসেবে মনোনীত হন।
১৯৭৭ সালেই আয়কর বিভাগের জন্য আজকের মতো ‘প্যান’ নির্ভর করপ্রদান পদ্ধতি তৈরি করেছিল টাটা কন্‌সাল্টেন্সি সার্ভিসেস (টিসিএস)। কিন্তু, চরণ সিংয়ের তখন তা পছন্দ হয়নি। নয়া পদ্ধতিতে অভিভূত হয়ে সংস্থাকে (টিসিএস) আয়করপ্রদানের পুরো প্রক্রিয়া কম্পিউটারচালিত করার বরাত দেওয়া হয়েছিল। কিন্তু চরণ সিং জানিয়ে দিয়েছিলেন, অর্থমন্ত্রকে কোন কম্পিউটারের ব্যবহার হবে না। কারণ সেই পদক্ষেপ বেকারত্ব তৈরি করতে পারে।
মোরারজী দেসাই

মোরারজী দেশাই (২৯ ফেব্রুয়ারি ১৮৯৬ - ১০ এপ্রিল ১৯৯৬) ভারতের প্রখ্যাত রাজনীতিবিদ এবং ৪র্থ প্রধানমন্ত্রী।
ইন্দিরা গান্ধী যখন জরুরি অবস্থা তুলে নেন , তারপর সাধারণ নির্বাচন অনুষ্ঠিত হয় । জনতা পার্টি তাতে বিজয়ী হয় এবং মোরারজী দেসাই প্রধানমন্ত্রী হন ।
১৯৭৯ সালে রাজ নারায়ন এবং চৌধুরী চরণ সিং জনতা পার্টি থেকে বেরিয়ে যান , এর ফলস্বরূপ মোরারজী দেসাই-কে পদত্যাগ করতে হয় এবং ৮৩ বছর বয়সে রাজনীতি থেকে অবসর গ্রহণ করতে হয় । সরকার পতনের কারণ হিসেবে রাজ নারায়ন এবং চৌধুরী চরণ সিং সহ অন্য বামপন্থী সদস্য যেমন মধু লিমায়ে , কৃষান কান্ত এবং জর্জ ফার্নান্দেস দের দাবী ছিল যে জনতা পার্টির কোন সদস্য একযোগে একটি বিকল্প সামাজিক বা রাজনৈতিক সংগঠনের সদস্য হতে পারবেন না । " দ্বৈত সদস্যপদ " উপর এই আক্রমণ বিশেষভাবে জনতা পার্টি সদস্যরা যারা জন সংঘের এবং জন সংঘের মতাদর্শিক পথপ্রদর্শক রাষ্ট্রীয় স্বয়ংসেবক সংঘের সদস্য ছিলেন ।
বেগম তফাজ্জল হোসেন মানিক মিয়া মহিলা কলেজ

বেগম তফাজ্জল হোসেন মানিক মিয়া মহিলা কলেজ বাংলাদেশের দক্ষিণাঞ্চলে বরিশাল শহরে অবস্থিত একটি বেসরকারি শিক্ষাপ্রতিষ্ঠান। কলেজটি ১৯৮৫ সালে প্রতিষ্ঠিত হয়। এটি বরিশালের একমাত্র বেসরকারি মহিলা কলেজ। কলেজটিতে উচ্চ মাধ্যমিক ও স্নাতক (পাস) পর্যায়ে পাঠদান করা হয়। এর উচ্চ মাধ্যমিক ও ডিগ্রি শ্রেণীতে বিজ্ঞান, মানবিক ও ব্যবসায় শিক্ষা - তিনটি শাখায় পাঠদান করা হয় ও শিক্ষা কার্যক্রম বরিশাল মাধ্যমিক ও উচ্চ মাধ্যমিক শিক্ষা বোর্ড দ্বারা নিয়ন্ত্রিত হয় ও স্নাতক শিক্ষা কার্যক্রম জাতীয় বিশ্ববিদ্যালয় অধিভুক্ত। ১৯৯৪ সালে কলেজটি জেলা পর্যায়ে শ্রেষ্ঠ শিক্ষাপ্রতিষ্ঠান হিসেবে নির্বাচিত হয়েছিল। 
বরিশাল অঞ্চলে নারী শিক্ষাকে পূর্ণ বিকাশের লক্ষ্যে বিশিষ্ট সমাজসেবী হাবিবুল ইসলাম আনিচ তালুকদার এর উদ্যোগে ও বরিশাল কিশোর মজলিস এর সহযোগিতায় ১৯৮৫ সালের ১১ জানুয়ারী বেগম তফাজ্জল হোসেন মানিক মিয়া মহিলা কলেজ প্রতিষ্ঠিত হয়। পরবর্তীতে তৎকালীন জেলা প্রশাসক আজিজ আহমেদ এ শিক্ষাপ্রতিষ্ঠানের পৃষ্ঠপোষকতা করেন। বিখ্যাত সাংবাদিক ও রাজনীতিক তফাজ্জল হোসেন মানিক মিয়া এর স্ত্রী মাজেদা বেগম যিনি বেগম তফাজ্জল হোসেন মানিক মিয়া নামে পরিচিত ও তাদের পুত্র প্রাক্তন যোগাযোগ মন্ত্রী আনোয়ার হোসেন মঞ্জু এ কলেজের উন্নয়নের জন্য এককালীন দশ লক্ষ টাকা অনুদান দেন। তার প্রতি সম্মানার্থে তার নামেই এই শিক্ষাপ্রতিষ্ঠানের নামকরণ করা হয়।
কলেজ প্রতিষ্ঠাকালীন আবদুল মাজেদ হাওলাদার অধ্যক্ষ হিসেবে নিযুক্ত হন। ১৯৮৯ সালে অধ্যক্ষের দায়িত্বে আসেন জনাব মোঃ সিরাজুল হক। এর পর একে বাবু নিকুঞ্জু বিহারী দেবনাথ, প্রফেসর সৈয়দ আমিনুল হক, মোঃ মোকতার হোসাইন ও মোঃ আবুল কাসেম অধ্যক্ষের দায়িত্ব পালন করেন।
প্রতিষ্ঠাকালীন সময়ে কলেজটিতে উচ্চ মাধ্যমিক শ্রেণীতে মানবিক, বিজ্ঞান ও বাণিজ্য বিভাগ চালু করা হয়। ১৯৮৭ সাল থেকে বি.এ. (পাস), বি.এস.এস. (পাস) এর উপর স্নাতক কোর্স চালু করা হয় এবং ১৯৮৯ সাল থেকে বি.কম. (পাশ) বিভাগে পাঠদান করা হয়।
বেগম তফাজ্জল হোসেন মানিক মিয়া মহিলা কলেজে উচ্চ মাধ্যমিক ও স্নাতক (পাশ) শ্রেণি পাঠদান করা হয়। উচ্চ মাধ্যমিক ও ডিগ্রি শ্রেণিতে বিজ্ঞান, মানবিক ও ব্যবসায় শিক্ষা - তিনটি শাখায় শিক্ষার্জনের সুযোগ রয়েছে। উচ্চ মাধ্যমিক শ্রেণিতে ২২ টি বিষয়ে পাঠদান করা হয় এবং স্নাতক (সম্মান) শ্রেণিতে ১২ টি বিষয়ে শিক্ষাদান করা হয়।
এই কলেজে এস,এস,সি, পরীক্ষার ফলাফলের ভিত্তিতে একাদশ শ্রেনীতে বিজ্ঞান, মানবিক ও ব্যবসায় শিক্ষা শাখায় ছাত্রছাত্রীদের ভর্তির সুযোগ দেয়া হয়। উচ্চ মাধ্যমিক পরীক্ষা (এইচ,এস,সি) কার্যক্রম বরিশাল মাধ্যমিক ও উচ্চ মাধ্যমিক শিক্ষা বোর্ড দ্বারা নিয়ন্ত্রিত হয়।
স্নাতক (পাস) কোর্স
কলেজে শ্রেণীকক্ষের জন্য দু’টি তিনতলা ভবন ও একটি দ্বিতল ভবন রয়েছে। ছাত্রীদের যাতায়াতের জন্য একটি মিনিবাস ও থাকার জন্য একটি ছাত্রী নিবাস রয়েছে। এছাড়া কলেজ প্রাঙ্গণে সুসজ্জিত বাগান ও একটি পুকুর রয়েছে।
সুধীর পাল্‌সানে

সুধীর পাল্‌সানে একজন ভারতীয় চিত্রগ্রাহক। তিনি ওড়িয়া, হিন্দি, মারাঠি, বাংলা, জার্মান সহ বিভিন্ন ভাষার চলচ্চিত্রে চিত্রগ্রাহক হিসেবে কাজ করেছেন। তিনি মূলত প্রামাণ্যচিত্র এবং ফিচার চলচ্চিত্রে চিত্রগ্রহণের কাজ করেছেন। ২০১০ সালে মারাঠি "দ্য ওয়েল" চলচ্চিত্র জন্য পুনে আন্তর্জাতিক চলচ্চিত্র উৎসবে এবং জি গৌরভ পুরস্কারে শ্রেষ্ঠ চিত্রগ্রাহকের খেতাব জেতেন। এছাড়াও বিভিন্ন জাতীয় এবং আন্তর্জাতিক পুরস্কার অর্জন করেছেন।
পাল্‌সানে ১৯৮৯ সালে ফিল্ম অ্যান্ড টিলিভিশন ইনিস্টিটিউট অব ইন্ডিয়া থেকে স্নাতক সম্পন্ন করেন।
নৌকাডুবি

নৌকাডুবি বিশ্বকবি রবীন্দ্রনাথ ঠাকুর রচিত একটি সামাজিক উপন্যাস। উপন্যাসটি ১৩১০-১১ বঙ্গাব্দে "বঙ্গদর্শন" পত্রিকায় প্রকাশিত হয়। নৌকাডুবি উপন্যাসটি লেখা হয়েছে জটিল পারিবারিক সমস্যাগুলিকে কেন্দ্র করে।
নৌকাডুবি উপন্যাসের মূল চরিত্রগুলো হচ্ছে-
ইউনাইটেড কলেজ অব এভিয়েশন, সায়েন্স এ্যান্ড ম্যানেজমেন্ট

ইউনাইটেড কলেজ অব এভিয়েশন, সায়েন্স এন্ড ম্যানেজমেন্ট হল রাজধানী ঢাকায় উত্তরা রোড এ অবস্থিত বাংলাদেশের এভিয়েশন কলেজগুলোর মধ্যে একটি। এটি ২০০৯ সালে প্রতিষ্ঠিত হয়। এটি ঢাকার অন্যতম কলেজ। কলেজটি ওমর-সুলতান ফাউন্ডেশন কর্তৃক পরিচালিত হয়।
ঢাকা শহরের উত্তরা ৩নং সেক্টরের ৪নং সড়কের ১৬নং বাড়িতে অবস্থিত।
জাতীয় বিশ্ববিদ্যালয়ের অধিভুক্ত অন্যতম এই কলেজটিতে বিভিন্ন উচ্চতর বিভাগে শিক্ষা প্রদান করা হয়। এছাড়াও এভিয়েশন ম্যানেজমেন্ট, কেবিন-ক্রু, ই-টিকেটিং ও আইটি বিষয়ক কিছু শর্ট কোর্স রয়েছে।
ওমর শরিফ

ওমর শরিফ (, ) ওরফে মাইকেল দিমিত্রি শেলুব (; ১০ এপ্রিল ১৯৩২– ১০ জুলাই ২০১৫) একজন মিশরীয় অভিনেতা। তার বেশকিছু বিখ্যাত চলচ্চিত্রের মধ্যে রয়েছে "লরেন্স অব অ্যারাবিয়া" (১৯৬২), "ডক্টর ঝিভাগো" (১৯৬৫), "ম্যাকেনাস গোল্ড" (১৯৬৯) আর "ফানি গার্ল" (১৯৬৮)। একাডেমি পুরস্কারের জন্য তিনি একবার মনোনীত হয়েছিলেন। তিনবার তিনি গোল্ডেন গ্লোব ও একবার সেজার পুরস্কারে ভূষিত হয়েছেন।
পাকিস্তান জাতীয় অনূর্ধ্ব-১৯ ক্রিকেট দল

পাকিস্তান জাতীয় অনূর্ধ্ব-১৯ ক্রিকেট দল হল দুইবার (২০০৪ ও ২০০৬) সালের অনূর্ধ্ব-১৯ পর্যায়ের ক্রিকেট বিশ্বকাপ বিজয়ী। তারা সাম্প্রতিক ২০১৪ সালের অনূর্ধ্ব-১৯ ক্রিকেট বিশ্বকাপ শেষ করেছেন এবং দক্ষিণ আফ্রিকার কাছে হেরে ২য় স্থান অধিকার করেন।
কোচ:
মুহাম্মদ মাসরুর
পাকিস্তান ২০০৪ সালে বাংলাদেশের ঢাকায় অনুষ্ঠিতব্য আইসিসি অনূর্ধ্ব-১৯ ক্রিকেট বিশ্বকাপ ফাইনালে ওয়েস্ট ইন্ডিজ পরাজিত করে বিজয়ী হওয়ার গৌরব অর্জন করেন। এটিই ছিল পাকিস্তান অনূর্ধ্ব-১৯ ক্রিকেট দলের প্রথম শিরোপা জয়। খালিদ লতিফের নেতৃত্বে উক্ত খেলায় ওয়েস্ট ইন্ডিজকে ২৫ রানে পরাজিত করে।
এরপর ২০০৬ সালে শ্রীলঙ্কার কলম্বোয় অনুষ্ঠিতব্য আইসিসি অনূর্ধ্ব-১৯ ক্রিকেট বিশ্বকাপ প্রতিযোগিতায় ফাইনালে ভারতকে হারিয়ে দ্বিতীয় বারের মত শিরোপা অর্জন করতে সামর্থ্য হয়। উক্ত লো স্কোরিং ম্যাচে পাকিস্তান ১০৯ রান করেন এবং ভারত রান তাড়া করতে নেমে মাত্র ৭১ রানে থেমে যায়।
হেমন্ত কানিদকর

হেমন্ত শ্যামসুন্দর কানিদকর (; ; জন্ম: ৮ ডিসেম্বর, ১৯৪২ - মৃত্যু: ৯ জুন, ২০১৫) তৎকালীন ব্রিটিশ ভারতের মহারাষ্ট্রের অমরাবতী এলাকায় জন্মগ্রহণকারী ভারতীয় আন্তর্জাতিক ক্রিকেটার ছিলেন। ভারত ক্রিকেট দলের অন্যতম সদস্য হিসেবে টেস্ট ক্রিকেটে প্রতিনিধিত্ব করেন হেমন্ত কানিতকর নামে পরিচিত হেমন্ত কানিদকর।
ঘরোয়া প্রথম-শ্রেণীর ক্রিকেটে মহারাষ্ট্রের পক্ষে খেলেন। ডানহাতে ব্যাটিংয়ে পারদর্শিতা দেখান তিনি। দলে তিনি মূলতঃ উইকেট-রক্ষক ও ব্যাটসম্যান হিসেবে ভূমিকা রাখেন।
১৯৬৩ সালে প্রথম-শ্রেণীর ক্রিকেটে মহারাষ্ট্রের পক্ষে অভিষেক ঘটে তার। পুনা ক্লাবে অনুষ্ঠিত অভিষেক খেলায় সৌরাষ্ট্রের বিপক্ষে সেঞ্চুরি করেন। ঘরোয়া ক্রিকেটে মহারাষ্ট্রের পক্ষে অবসর গ্রহণের পূর্ব-পর্যন্ত ১৯৭৮ সাল পর্যন্ত উইকেট-রক্ষণের কাজে নিজেকে সম্পৃক্ত রাখেন। প্রায় দেড় দশক প্রথম-শ্রেণীর ক্রিকেটে অংশ নিয়ে ৫,০০৭ রান তুলেন ৪২.৭৯ গড়ে। এ রান সংগ্রহকালে ১৩ সেঞ্চুরি করেছিলেন। পাশাপাশি ৮৭ ডিসমিসালে অংশ নেন। কিন্তু, ফারুক ইঞ্জিনিয়ার, বুধি কুন্দরন ও ইন্দ্রজিৎ সিংয়ের ন্যায় উইকেট-রক্ষক-ব্যাটসম্যানদের দাপটে ভারত দলের নিয়মিত সদস্য হতে পারেননি। রঞ্জি ট্রফিতে ৪৩.৭৫ গড়ে ৩,৬৩২ রান করেন। ১৯৭০-৭১ মৌসুমে রাজস্থানের বিপক্ষে নিজস্ব সর্বোচ্চ ২৫০ করেন। মহারাষ্ট্র দলের অধিনায়কেরও দায়িত্বে ছিলেন। রঞ্জি ট্রফি প্রতিযোগিতায় দুইবার সর্বোচ্চ রান সংগ্রাহক ছিলেন তিনি। তন্মধ্যে ১৯৭০-৭১ মৌসুমে মহারাষ্ট্র ফাইনালে উঠলেও বোম্বের কাছে পরাজিত হয়।
তার সন্তান হৃষীকেশ কানিদকর ভারত দলে ৯০-এর দশকে খেলেছেন। এছাড়াও ‘আদিত্য’ নামে তার আরও এক পুত্র সন্তান রয়েছে।
সুদীর্ঘ পনের বছর প্রথম-শ্রেণীর ক্রিকেটে অংশগ্রহণ করেন তিনি। ১৯৭৩ সালে বর্ষসেরা ভারতীয় ক্রিকেটার হিসেবে স্বীকৃতি লাভ করেন। লেট কাটের পাশাপাশি এক্সট্রা কভার দিয়ে ছক্কা হাঁকাতে পারদর্শী ছিলেন তিনি। ঘরোয়া ক্রিকেটে সাফল্য পাওয়ায় সফরকারী ওয়েস্ট ইন্ডিজের বিপক্ষে খেলার জন্য তিনি মনোনীত হন। ১৯৭৪-৭৫ মৌসুমে ক্লাইভ লয়েডের নেতৃত্বে সফরকারী ওয়েস্ট ইন্ডিজের বিপক্ষে অনুষ্ঠিত টেস্ট সিরিজে কেবলমাত্র দু’টি টেস্টে অংশগ্রহণ করার সুযোগ পান তিনি। ব্যাঙ্গালোরে অনুষ্ঠিত অভিষেক টেস্টে তিন নম্বরে ব্যাটিংয়ে নামেন। অ্যান্ডি রবার্টসের ন্যায় বোলারদের পেস বোলিংয়ের তোপ মোকাবেলা করে নিজস্ব সর্বোচ্চ ৬৫ তুলেন। দ্বিতীয় ইনিংসে করেন ১৮ রান। দিল্লিতে অনুষ্ঠিত পরের টেস্টে তিনি ৮ ও ২০ রান তোলেন। এরফলে দল নির্বাচকমণ্ডলী কর্তৃক উপেক্ষিত হন।
১৯৭৭-৭৮ মৌসুমে প্রথম-শ্রেণীর ক্রিকেট থেকে অবসর নেয়ার পর কানিদকর মহারাষ্ট্র দলের কোচ ও দল নির্বাচকের দায়িত্বে ছিলেন। অবসর পরবর্তীকালে বিসিসিআইয়ের সর্ব-ভারতীয় জুনিয়র দল নির্বাচক কমিটিতে ১৯৯২-৯৩ ও ১৯৯৩-৯৪ মৌসুমে সদস্য ছিলেন। এরপর ১৯৯৬-৯৭ থেকে ১৯৯৮-৯৯ মৌসুম পর্যন্ত কমিটির সভাপতিত্ব করেন। পুনেতে দীর্ঘদিন শারীরিক অসুস্থতার কারণে ৯ জুন, ২০১৫ তারিখে হেমন্ত কানিদকরের দেহাবসান ঘটে।
স্যানিটারি ন্যাপকিন

স্যানিটারি ন্যাপকিন, স্যানিটারি প্যাড, ম্যাক্সি প্যাড, প্যাড বা রজঃপট হলো ঋতুমতী অবস্থায় নারীদের ব্যবহৃত বিশোষক বস্তু। এছাড়াও যোনি অস্ত্রোপচার পরবর্তী রক্তপাতের ধকল সারাতে, গর্ভপাতের পরবর্তীকালে বা অন্য যে কোন অবস্থায় যখন যোনি থেকে রক্তস্রাব শোষণ করার প্রয়োজনে এটি ব্যবহার করা হয়ে থাকে।
এই প্যাড সাধারণত উচ্চ শোষণপ্রবণ প্যাডের সঙ্গে এর পার্থক্য রয়েছে, যা প্রস্রাবে অসংযম সমস্যা কারণে নারী ও পুরুষ উভয়ই ব্যবহার করে থাকে। এই উদ্দেশ্যে কিছু মানুষ ঋতুস্রাব প্যাড ব্যবহার করে থাকে।
বিভিন্ন ধরনের নিষ্পত্তিযোগ্য ঋতুস্রাব প্যাড রয়েছে:
৩ নং ওয়ার্ড, কলকাতা পৌরসংস্থা

৩ নং ওয়ার্ড, কলকাতা পৌরসংস্থা হল কলকাতা পৌরসংস্থার ১ নং বরোর একটি প্রশাসনিক বিভাগ। এটি ভারতের পশ্চিমবঙ্গ রাজ্যের রাজধানী কলকাতা শহরের উত্তরাংশে বেলগাছিয়া অঞ্চলে অবস্থিত। এটি কলকাতার পৌরপ্রশাসনের একটি নির্বাচনী ক্ষেত্র এবং কাশীপুর-বেলগাছিয়া বিধানসভা কেন্দ্রের অন্তর্গত।
৩ নং ওয়ার্ডে উত্তর দিকে রয়েছে দমদম রোড, উমাকান্ত সেন লেন, পাইকপাড়া রাজা মণীন্দ্র লেন ও ক্ষুদিরাম বসু সরণি; পূর্ব দিকে পূর্ব রেল লাইন ও জীবনকৃষ্ণ ঘোষ রোড; দক্ষিণ দিকে জীবনকৃষ্ণ ঘোষ রোড এবং পশ্চিম দিকে অনাথনাথ দেব লেন, পাইকপাড়া রোও বীরপাড়া লেন।
রথীন্দ্রনাথ বোস

রথীন্দ্রনাথ বোস নড়াইল সদর উপজেলার কমলাপুর গ্রামের বোস পরিবারে জন্মগ্রহণ করেন। তার পিতার নাম বৈদ্যনাথ বোস এবং মাতার নাম তৃপ্তিলতা বোস। পিতা-মাতার ছয় ছেলে ও চার মেয়ের মধ্যে তিনি দ্বিতীয়। তিনি ২০১৫ সালের ১১জুলাই বাংলাদেশ সময় শনিবার ভোর ছয়টায় যুক্তরাষ্ট্রে মৃত্যুবরণ করেন। মৃত্যুকালে তার বয়স হয়েছিল ৬৩ বছর।
রথীন্দ্রনাথ বোস মাধ্যমিক পাশ করেন নড়াইল সরকারি উচ্চ বিদ্যালয় থেকে। এবং উচ্চ মাধ্যমিক পাশ করেন সরকারী ভিক্টোরিয়া কলেজ থেকে। মাধ্যমিক ও উচ্চ মাধ্যমিক পাশ করার পর তিনি ভর্তি হন রাজশাহী বিশ্ববিদ্যালয়ের রসায়ন বিভাগে। 
রথীন্দ্রনাথ বোস ১৯৭২ সালে রাজশাহী বিশ্ববিদ্যালয় থেকে রসায়ন বিভাগে প্রথম শ্রেণিতে প্রথম হয়ে স্নাতক ডিগ্রি অর্জন করেন। এবং এখান থেকেই ১৯৭৩ সালে স্নাতকোত্তর ডিগ্রি অর্জন করেন। তিনি ১৯৭৩-১৯৭৪ সালে রাজশাহী বিশ্ববিদ্যালয়ের সৈয়দ আমীর আলী হল শাখা ছাত্রসংসদের সাধারণ সম্পাদক হিসেবে ছিলেন। ১৯৮২ সালে ওয়াশিংটনস্থ জর্জটাউন বিশ্ববিদ্যালয় থেকে রসায়ন শাস্ত্রে পি.এইচ.ডি ডিগ্রি অর্জন করেন।
রথীন্দ্রনাথ বোস ১৯৭৬ সালে ঢাকা বিশ্ববিদ্যালয়ে রসায়ন বিভাগে নবীন শিক্ষক হিসেবে যোগ দেন। এবং সেখানে শিক্ষকতা করেন ১৯৭৮ সাল পর্যন্ত। তিনি ২০০৮ সাল পর্যন্ত ওহিয়ো ইউনিভার্সিটিতে অধ্যাপক হিসেবে ছিলেন। ওহিয়ো ইউনিভার্সিটিতে তিনি ডিন অব দ্য গ্র্যাজুয়েট কলেজ এবং ভাইস প্রেসিডেন্ট অব রিসার্চ এবং ক্রিয়েটিভ অ্যাকটিভিটি হিসেবে কর্মরত ছিলেন। ২০১১ সালে তিনি হিউজস্ট ইউনিভার্সিটিতে ভাইস চ্যান্সেলর এবং ভাইস প্রেসিডেন্ট হিসেবে যোগদান করেন।
তিনি "ন্যাশনাল একাডেমিক অব ইনভেন্টার্স" এর ফেলো নির্বাচিত হন ২০১৩ সালে।
রথীন্দ্রনাথ বোস সিলিড টিউমার ক্যান্সার প্রতিরোধী ওষুধ উদ্ভাবন করেন। ড. বোস ক্যান্সার চিকিৎসায় বিভিন্ন ড্রাগ এবং প্লাটিনাম ড্রাগের উপর অনেকদিন কাজ করে গেছেন। এসব ওষুধের পার্শ্বপ্রতিক্রিয়া রয়েছে। ড. বোস এই পার্শ্বপ্রতিক্রিয়াকে ন্যূনতম রেখে একধরনে আরোগ্যকারী ওষুধ প্লাটিনাম-যৌগিক নিয়ে কাজ করেছিলেন। 
ড. বোসের আবিষ্কৃত এসব ওষুধ তৈরীর জন্য লাইসেন্স পেয়েছিল Phosplatin Therapeutics নামের একটি বায়োটেকনলজি কম্পানি।
রথীন্দ্রনাথ বোসের ক্যান্সার থিরাপিউটিক্স ও ফুয়েল-সেল ইলেকট্রোক্যাটালিস্ট-এর উপর ১০টি পেটেন্টের অধিকারী। (৪টি অপেক্ষমানসহ)
৪ নং ওয়ার্ড, কলকাতা পৌরসংস্থা

৪ নং ওয়ার্ড, কলকাতা পৌরসংস্থা হল কলকাতা পৌরসংস্থার ১ নং বরোর একটি প্রশাসনিক বিভাগ। এটি ভারতের পশ্চিমবঙ্গ রাজ্যের রাজধানী কলকাতা শহরের উত্তরাংশের পাইকপাড়া অঞ্চলে অবস্থিত। এই ওয়ার্ডটি কলকাতার পৌর-প্রশাসনের একটি নির্বাচনী ক্ষেত্র এবং এটি কাশীপুর-বেলগাছিয়া বিধানসভা কেন্দ্রের অন্তর্গত।
৪ নং ওয়ার্ডের উত্তর দিকে রয়েছে দমদম রোড, পূর্ব দিকে পাইকপাড়া রো ও বীরপাড়া লেন, দক্ষিণ দিকে পাইকপাড়া রাজা মণীন্দ্র রোড ও উমাকান্ত সেন লেন এবং পশ্চিমে ব্যারাকপুর ট্রাঙ্ক রোড।
কড়ি

কড়ি হচ্ছে একধরনের ছোট্ট সামুদ্রিক শামুক। তবে কড়ি বলতে এই প্রানীর শরীরের শক্ত আবরণকে বুঝায়। বাংলায় কড়ি শব্দটি এসেছে সংস্কৃত "কপর্দক" শব্দটি থেকে। কড়ি দেখতে চকচকে, মসৃন ও দৃষ্টিনন্দন অনেকটা পোর্সালিনের মতো। প্রকৃতপক্ষে পোর্সালিন শব্দটিও এসেছে প্রাচীন ইতালীয় ভাষার porcellana থেকে যার অর্থ কড়ি। প্রাচীনকাল থেকেই শামুকের একটি বিশেষ প্রজাতির দেহাবশেষ বিনিময়ের মাধ্যম হিসাবে ব্যবহৃত হয়ে আসছে। বর্তমানেও গহনা তৈরীতে ও অনেক আচার অনুষ্ঠানে কড়ির ব্যবহার দেখা যায়।
কড়ি দেখতে চকচকে, মসৃন ও প্রায় ডিম্বাকৃতির হয়। যার একটি দিক চ্যাপ্টা এবং সেদিকে লম্বাটে খাঁজকাটা মুখ থাকে। কড়ি ৫ সেমি থেকে ১৫ সেমি পর্যন্ত লম্বা হয়। অনেক কড়ির গায়ে দৃষ্টিনন্দন নকশা দেখতে পাওয়া যায়।
উপমহাদেশে মানুষের ব্যবহারের জন্য যে কড়ি তা মূলত মালদ্বীপের সাগরে পাওয়া একপ্রকার ছোট শামুকের খোল। ভারতে ও আফ্রিকায় বিনিময়ের মাধ্য হিসাবে এর ব্যাপক প্রচলন ছিল। দাস ব্যবসায় নিয়োজিত পশ্চিমা জাতির মানুষেরা আফ্রিকায় কড়ির প্রচলন করে। চীন ও ইউরোপেও কড়ির ব্যবহার ছিল। নেপালে কড়ি জুয়া খেলায় ব্যবহৃত হত। মধ্যযুগে মঙ্গলকাব্যে বিনিময়ের মাধ্যম হিসাবে কড়ির ব্যবহারের উল্লেখ আছে। তখনকার সময়ে শহরে স্বর্ণ বা রৌপ্য মুদ্রার প্রচলন থাকলেও গ্রামাঞ্চলে কড়ির প্রচলনই বেশি ছিল। মুঘল ও সুলতানী আমলে শস্য বা কড়ি যে কোন উপায়ে কর প্রদান করা যেত। সে সময়ে কড়ির হিসাবটি ছিল
৪ কড়ি = ১ গণ্ডা,
২০ গণ্ডা = ১ পণ,
৪ পণ = ১ আনা,
৪ আনা = ১ কাহন,
৪ কাহন = ১ টাকা (২৮,৮৮০ কড়ি)।
এএফসি বোর্নমাথ

অ্যাথলেটিক ফুটবল ক্লাব বোর্নমাথ (, ; এছাড়াও এএফসি বোর্নমাথ নামে পরিচিত) হচ্ছে বোর্নমাথ ভিত্তিক একটি ইংরেজ পেশাদার ফুটবল ক্লাব। এই ক্লাবটি বর্তমানে ইংল্যান্ডের দ্বিতীয় স্তরের ফুটবল লিগ ইএফএল চ্যাম্পিয়নশিপে খেলে। এই ক্লাবটি প্রথমে ১৮৯০ সালে বস্কোম্ব জন'স ইন্সিটিউট নামে এবং ১৮৯৯ সালে বস্কোম্ব ফুটবল ক্লাব হিসেবে প্রতিষ্ঠিত হয়েছে। এএফসি বোর্নমাথ তাদের সকল হোম ম্যাচ ঐতিহ্যগতভাবে বোর্নমাথের ডিন কোর্টে খেলে থাকে; যার ধারণক্ষমতা হচ্ছে ১১,৩৬৪। বর্তমানে এই ক্লাবের ম্যানেজারের দায়িত্ব পালন করছেন আন্দোনি ইরাওলা এবং সভাপতির দায়িত্ব পালন করছেন বিল ফোলি। বর্তমানে ব্রাজিলীয় গোলরক্ষক নেতো এই ক্লাবের অধিনায়কের দায়িত্ব পালন করছেন।
ঘরোয়া ফুটবলে, এএফসি বোর্নমাথ এপর্যন্ত ২টি শিরোপা জয়লাভ করেছে; যার মধ্যে ১টি ইএফএল চ্যাম্পিয়নশিপ শিরোপা অন্যতম।
আবদুর রব (শিক্ষাবিদ)

মোহাম্মদ আবদুর রব বাংলাদেশের একজন শিক্ষাবিদ এবং পরিবেশ বিজ্ঞানী। তিনি ঢাকা বিশ্ববিদ্যালয়ের ভূগোল ও পরিবেশ বিভাগের অধ্যাপক এবং বাংলাদেশ রেড ক্রিসেন্ট সোসাইটির চেয়ারম্যান হিসাবে দায়িত্ব পালন করেছেন। তিনি বেসরকারি বিশ্ববিদ্যালয় মানারাত ইউনিভার্সিটির এবং ইস্টার্ন ইউনিভার্সিটির উপাচার্য হিসেবেও দায়িত্ব পালন করেছেন। তিনি বাংলাদেশ জামায়াতে ইসলামীর সর্বোচ্চ সাংগঠনিক মান রুকন ও অন্যতম সেরা বুদ্ধিজীবী।
মোহাম্মদ আবদুর রবের অসংখ্য গবেষণা কর্ম পুস্তকাকারে প্রকাশিত হয়েছে:
মোহাম্মদ বায়তুল্লাহ

মোহাম্মদ বায়তুল্লাহ (;২রা সেপ্টেম্বর ১৯২৭ - ৯ মার্চ ১৯৮৭) ছিলেন বাংলাদেশের একজন খ্যাতনামা রাজনীতিবিদ। তিনি ১৯৭২ সাল থেকে ১৯৭৫ সাল পর্যন্ত বাংলাদেশের জাতীয় সংসদের ১ম ডেপুটি স্পিকার হিসেবে দায়িত্ব পালন করেন।
মোহাম্মদ বায়তুল্লাহ ১৯২৭ সালের ২ ফেব্রুয়ারি তারিখ নওগাঁ জেলার শালেবাজ গ্রাম জন্ম গ্রহণ করেন।
মোহাম্মদ বায়তুল্লাহ ১৯৪৩ সালে কীর্ত্তিপুর উচ্চ বিদ্যালয় থেকে ম্যাট্রিকুলেশন ও ১৯৪৫ সালে রাজশাহী গভর্নমেন্ট কলেজ থেকে আই.এ. এবং ১৯৪৭ সালে একই কলেজ থেকে বি.এ. পাশ করেন। ১৯৪৯ সালে তিনি ঢাকা বিশ্ববিদ্যালয় থেকে রাষ্ট্রবিজ্ঞানে এম.এ. এবং ১৯৫৩ সালে একই বিশ্ববিদ্যালয় থেকে এলএলবি ডিগ্রি লাভ করেন।
মোহাম্মদ বায়তুল্লাহ ছাত্রজীবনেই রাজনীতিতে অংশগ্রহণ করেন। তিনি ১৯৪৮ সালে ভাষা আন্দোলনের প্রাথমিক পর্যায়ে আন্দোলনে সক্রিয় অংশগ্রহণ করেন। ১৯৬৯ সালে তিনি নওগাঁ মহকুমা আওয়ামী লীগের সভাপতি এবং রাজশাহী জেলা আওয়ামী লীগের সহ-সভাপতি নির্বাচিত হন। মোহাম্মদ বায়তুল্লাহ ১৯৭০ সালের নির্বাচনে রাজশাহী-৩ আসনে থেকে জাতীয় পরিষদের সদস্য নির্বাচিত হন। মুক্তিযুদ্ধের সময় তিনি বাঙালিপুর (মোহতীপুর) যুব ক্যাম্পের ক্যাম্পপ্রধান হিসেবে দায়িত্ব পালন করেন। স্বাধীনতার পর ১৯৭২ সালের ১২ নভেম্বর তিনি জাতীয় সংসদের ডেপুটি স্পিকার নির্বাচিত হন। ও স্বাধীন বাংলাদেশের সংবিধান প্রণয়ন কমিটিতে সদস্য হিসাবে দায়িত্ব পালন করেন।। তিনি বাংলাদেশের জাতীয় সংসদের প্রথম ডেপুটি স্পিকার হিসাবে দায়িত্ব পালন করেন। ১৯৭৩ সালে জাতীয় সংসদ নির্বাচনে তিনি সংসদ-সদস্য নির্বাচিত হন এবং সংসদের ডেপুটি স্পিকার নির্বাচিত হন।
১৯৭৫ সালে বঙ্গবন্ধু শেখ মুজিবুর রহমান কর্তৃক বাকশাল গঠন করা হলে তিনি কেন্দ্রীয় কমিটির ৩৫ নং সদস্য হিসাবে তাতে অন্তর্ভুক্ত হন।
মোহাম্মদ বায়তুল্লাহ ৭ মে ১৯৮৬ সালের তৃতীয় জাতীয় সংসদ নির্বাচনে বাংলাদেশ আওয়ামী লীগের প্রার্থী হিসেবে নওগাঁ-৩ আসন থেকে সংসদ সদস্য নির্বাচিত হন।
বায়তুল্লাহ ৯ মার্চ ১৯৮৭ সালে মৃত্যু বরণ করেন।
মির্জা গোলাম হাফিজ

মির্জা গোলাম হাফিজ (২ জানুয়ারি ১৯২০ – ২০ ডিসেম্বর ২০০০) ছিলেন একজন বাংলাদেশী রাজনীতিবিদ এবং বাংলাদেশী আইনজীবী যিনি সংসদ সদস্য ও মন্ত্রী ছিলেন। তিনি বাংলাদেশের জাতীয় সংসদের ৪র্থ স্পিকার হিসেবে দায়িত্ব পালন করেন।
হাফিজ ২ জানুয়ারি ১৯২০ সালে পঞ্চগড়ের আটোয়ারী উপজেলার মির্জাপুর গ্রামে জন্মগ্রহণ করেন। তার পিতা মির্জা আজিম উদ্দীন সরকার। হাফিজ ১৯৪১ সালে কলকাতা বিশ্ববিদ্যালয় থেকে অর্থনীতিতে স্নাতকোত্তর এবং ১৯৪৮ সালে ঢাকা বিশ্ববিদ্যালয় থেকে বিএল ডিগ্রি লাভ করেন। তিনি বিএনপির বর্তমান মহাসচিব মির্জা ফখরুল ইসলাম আলমগীরের চাচা। 
হাফিজ তিনি ছাত্রাবস্থায় রাজনীতির সাথে সম্পৃক্ত হন। মির্জা ১৯৫৪ সালে যুক্তফ্রন্টের প্রার্থী হিসেবে তৎকালীন পূর্ববাংলা প্রাদেশিক পরিষদের সদস্য নির্বাচিত হন। মির্জা ১৯৭৮ সালে জিয়াউর রহমানের মন্ত্রিসভায় ভূমি প্রশাসন মন্ত্রী নিযুক্ত হন। ১৯৭৯ সালে বাংলাদেশ জাতীয়তাবাদী দলের প্রার্থী হিসেবে তিনি ঢাকা-১৫ আসন থেকে সংসদ সদস্য নির্বাচিত হন। এ সংসদে তিনি জাতীয় সংসদের ৪র্থ স্পীকার হিসেবে দায়িত্ব পালন করেন।
বাংলাদেশের সাধারণ নির্বাচন এর মাধ্যমে পঞ্চম জাতীয় সংসদ নির্বাচন এর নির্বাচিত সংসদ সদস্য হিসেবে পঞ্চগড় থেকে জাতীয় সংসদ নির্বাচন এর নির্বাচনি এলাকা পঞ্চগড় -১ থেকে নির্বাচিত হন। বেগম খালেদা জিয়ার মন্ত্রিসভায় আইন ও বিচার মন্ত্রী নিযুক্ত হন।
শামসুল হুদা চৌধুরী

শামসুল হুদা চৌধুরী (১ মে ১৯২০ – ১৫ ফেব্রুয়ারি ২০০০) পরিণত বয়সে বাংলাদেশের রাজনীতিতে যোগদান করেন এবং সংসদ সদস্য নির্বাচিত হয়ে যিনি বাংলাদেশের জাতীয় সংসদের ৫ম স্পিকার হিসেবে দায়িত্ব পালন করেন। তিনি রাষ্ট্রপতি জিয়াউর রহমানের মন্ত্রিসভায় ধর্ম বিষয়ক, সংস্কৃতি ও ক্রীড়া মন্ত্রী হিসেবে দায়িত্ব পালন করেন। পরবর্তীকালে রাষ্ট্রপতি আবদুস সাত্তারের মন্ত্রিসভায় তিনি প্রথমে তথ্য ও বেতার মন্ত্রী ও পরে বেতার, ক্রীড়া ও সংস্কৃতি মন্ত্রী হিসেবে দায়িত্ব পালন করেন। তিনি রেল ও পরিকল্পনা মন্ত্রণালয়ের মন্ত্রীরও দায়িত্ব পালন করেছেন।
শামসুল হুদা চৌধুরী ১ মে ১৯২০ সালে পশ্চিমবঙ্গের বীরভূমে জন্মগ্রহণ করেন। তিনি কলকাতা প্রেসিডেন্সি কলেজ থেকে ১৯৪১ সালে স্নাতক ডিগ্রি অর্জন করে আলীগড় মুসলিম বিশ্ববিদ্যালয় হতে এমএ ও এলএলবি ডিগ্রি অর্জন করেন। ভারত বিভাগের পর তিনি নবসৃষ্প পূর্ব পাকিস্তানে আগমন করেন ও ময়মনসিংহের মুক্তাগাছায় অভিবাসন গ্রহণ করেন। তার স্ত্রী গায়িকা ও সমাজকর্মী লায়লা আর্জুমান্দ বানু।
শামসুল হুদা চৌধুরী ১৯৭৬ সালে বাংলাদেশ ব্রডকাস্টিং এনকোয়্যারি কমিশনের চেয়ারম্যান। গণমাধ্যমের প্রতি আজীবন আগ্রহী শামসুল হুদা চৌধুরী ছিলেন টেলিভিশন ও বেতারের এক সুপরিচিত। তিনি অল ইন্ডিয়া রেডিও এবং পরবর্তীকালে রেডিও পাকিস্তানের আঞ্চলিক পরিচালক, পর্যটন বিভাগের উপ-পরিচালক, পাকিস্তান ইন্টারন্যাশনাল এয়ারলাইনস-এর প্রতিষ্ঠাতা পরিচালক, ইপিআইডিসি-র জনসংযোগ প্রধান হিসেবে দায়িত্ব পালন করেন। বিশ্বের বিভিন্ন দেশে বাংলাদেশ সাংস্কৃতিক দলের নেতৃত্ব দেন তিনি।
তিনি নিখিল বঙ্গ মুসলিম ছাত্রলীগের সভাপতি ছিলেন। তিনি ১৯৭৭ সালে তথ্য ও প্রচার মন্ত্রণালয়ের উপদেষ্টা নিযুক্ত হন। ১৯৭৯ সালের দ্বিতীয় জাতীয় সংসদ নির্বাচনে বাংলাদেশ জাতীয়তাবাদী দলের প্রার্থী হিসেবে তৎকালীন ময়মনসিংহ-৮ আসন থেকে সংসদ সদস্য নির্বাচিত হন।
জিয়াউর রহমানের মন্ত্রিসভায় তিনি ধর্মীয় বিষয়ক, সংস্কৃতি ও ক্রীড়া মন্ত্রী হিসেবে দায়িত্ব পালন করেন।
আবদুস সাত্তারের মন্ত্রিসভায় তিনি ২৪ নভেম্বর ১৯৮১ সাল থেকে ১২ ফেব্রুয়ারি ১৯৮২ সাল পর্যন্ত তথ্য ও বেতার মন্ত্রী ও ১২ ফেব্রুয়ারি ১৯৮২ সাল থেকে ২৪ মার্চ ১৯৮২ সাল পর্যন্ত বেতার, ক্রীড়া ও সংস্কৃতি মন্ত্রী হিসেবে দায়িত্ব পালন করেন।
৭ মে ১৯৮৬ সালের তৃতীয় ও ৩ মার্চ ১৯৮৮ সালের চতুর্থ জাতীয় সংসদ নির্বাচনে জাতীয় পার্টির প্রার্থী হিসেবে ময়মনসিংহ-৫ আসন থেকে সংসদ সদস্য নির্বাচিত হন। ১০ জুলাই ১৯৮৬ সাল থেকে ৫ এপ্রিল ১৯৯১ সাল পর্যন্ত তিনি বাংলাদেশের জাতীয় সংসদের ৫ম স্পিকার হিসেবে দায়িত্ব পালন করেন।
তিনি রেল ও পরিকল্পনা মন্ত্রণালয়ের মন্ত্রীরও দায়িত্ব পালন করেন।
২০০০ সালের ১৫ ফেব্রুয়ারি শামসুল হুদা চৌধুরীর মৃত্যু হয় এবং ঢাকায় স্ত্রী লায়লা আর্জুমান্দ বানুর কবরের পাশে সমাহিত হন।
হুমায়ুন খান পন্নী

হুমায়ুন খান পন্নী (মৃত্যু: ১১ মে ২০০৬) ছিলেন বাংলাদেশের একজন খ্যাতনামা রাজনীতিবিদ। তিনি বাংলাদেশের জাতীয় সংসদের ৬ষ্ঠ ডেপুটি স্পিকার হিসেবে দায়িত্ব পালন করেন।
হুমায়ুন খান পন্নী ১৯২০-এর দশকের গোড়ার দিকে করটিয়ার জমিদার নামে পরিচিত বাঙালি মুসলিম পরিবারে জন্মগ্রহণ করেন। তার পূর্বপুরুষরা ছিলেন পন্নী উপজাতির পশতুন, এবং ১৬ শতকে আফগানিস্তান থেকে বাংলায় স্থানান্তরিত হয়েছিল যেখানে তারা সাংস্কৃতিকভাবে আবিকৃত হয়েছিল।
১৯৯১ সালের বাংলাদেশের সাধারণ নির্বাচনের সময়, পন্নী বাংলাদেশ জাতীয়তাবাদী দলের প্রার্থী হিসেবে টাঙ্গাইল-৪ আসনে সফলভাবে জয়লাভ করেন। তিনি ফেব্রুয়ারি ১৯৯৬ সালের বাংলাদেশের সাধারণ নির্বাচনের পর দ্বিতীয় মেয়াদে দায়িত্ব পালন করেন।
পন্নী ১১ মে ২০০৬ তারিখে বাংলাদেশের অ্যাপোলো হাসপাতালে মারা যান।
এল. কে. সিদ্দিকী

আবুল হাসনাত লুৎফুল কবির সিদ্দিকী (১৫ এপ্রিল ১৯৩৯ - ১ আগস্ট ২০১৪) ছিলেন বাংলাদেশের একজন খ্যাতনামা রাজনীতিবিদ ও প্রকৌশলী। সাধারণ্যে তিনি "এল. কে. সিদ্দিকী" নামেই অধিক পরিচিত ছিলেন। চট্টগ্রাম-২ থেকে তিনি ৪ বার নির্বাচিত সংসদ সদস্য। তিনি বাংলাদেশের জাতীয় সংসদের ৭ম ডেপুটি স্পিকার হিসেবে দায়িত্ব পালন করেন।
এল. কে. সিদ্দিকী ১৯৩৯ সালের ১৫ এপ্রিল চট্টগ্রামের সীতাকুণ্ড উপজেলার দক্ষিণ রহমতনগর গ্রামে জন্মগ্রহণ করেন। তার পিতার নাম আবুল মনসুর লুৎফে আহমেদ সিদ্দিকী। তার স্ত্রীর নাম মাহমুদা সিদ্দিকী; তাদের তিন ছেলে ও এক মেয়ে। তার ভাই এ.ওয়াই.বি আই সিদ্দিকী যিনি সাবেক কূটনীতিক, সাবেক সচিব ও বাংলাদেশ পুলিশের ১৬তম পুলিশ পরিদর্শক। 
সিদ্দিকী ১৯৫৪ সালে সীতাকুণ্ড সরকারি আদর্শ উচ্চ বিদ্যালয় থেকে প্রথম বিভাগে মেট্রিক পাশ করেন। তিনি ১৯৬১ সালে ঢাকার আহসান উল্লাহ ইঞ্জিনিয়ারিং কলেজ থেকে সিভিল ইঞ্জিনিয়ারি -এ স্নাতক ডিগ্রি লাভ করেন।
তিনি দ্বিতীয়, পঞ্চম, ষষ্ঠ ও অষ্টম জাতীয় সংসদ নির্বাচনে চট্টগ্রাম-২ থেকে সাংসদ নির্বাচিত হন এবং ১৯৮১-৮২ সালে বিদ্যুৎ, পানিসম্পদ উন্নয়ন ও বন্যা নিয়ন্ত্রণ মন্ত্রণালয়ের প্রতিমন্ত্রী ও ২০০১ সালে পানিসম্পদমন্ত্রীর দায়িত্ব পালনের পাশাপাশি ১৯৯৬ সালের ১৫ ফেব্রুয়ারির নির্বাচনের পর গঠিত সংসদে ডেপুটি স্পিকারের দায়িত্ব পালন করেন।
তিনি ৭৫ বছর বয়সে ২০১৪ সালের ১ আগস্ট বেলা পৌনে ১১টার দিকে সিঙ্গাপুরের মাউন্ট এলিজাবেথ হাসপাতালে চিকিত্সাধীন অবস্থায় মারা যান।
আলী আশরাফ (কুমিল্লার রাজনীতিবিদ)

মো. আলী আশরাফ (১৭ নভেম্বর ১৯৪৭—৩০ জুলাই ২০২১) বাংলাদেশের একজন রাজনীতিবিদ যিনি তৎকালীন কুমিল্লা-১১ ও কুমিল্লা-৭ আসনের সংসদ সদস্য ছিলেন। ২০০১ সালে সপ্তম জাতীয় সংসদের ডেপুটি স্পিকারের দায়িত্ব পালন করেন।
আলী আশরাফ ১৭ নভেম্বর ১৯৪৭ সালে কুমিল্লার চান্দিনার গল্লাই গ্রামের মুন্সি বাড়িতে জন্মগ্রহণ করেন। তার পিতা মো. ইসমাইল হোসেন। তার ৪ মেয়ে ও একমাত্র ছেলে এফবিসিসিআই পরিচালক ও চান্দিনা উপজেলা আওয়ামী লীগ সভাপতি মুনতাকিম আশরাফ টিটু।
তিনি কুমিল্লা ভিক্টোরিয়া সরকারি কলেজে অধ্যয়ন করে ঢাকা বিশ্ববিদ্যালয় থেকে বিএ এবং অর্থনীতিতে এমএ পাশ করেন।
আলী আশরাফ ১৯৬২ সালে কুমিল্লা ভিক্টোরিয়া সরকারি কলেজে অধ্যয়নরত অবস্থায় বাংলাদেশ ছাত্র লীগে যোগদান করে রাজনীতিতে পা রাখেন। তিনি বাংলাদেশ আওয়ামী লীগের কেন্দ্রীয় অর্থ ও পরিকল্পনা সম্পাদক ও কুমিল্লা উত্তর জেলা আওয়ামী লীগের সভাপতি প্রতিষ্ঠাতা সভাপতি ছিলেন।
১৯৭০ সালের পাকিস্থান জাতীয় পরিষদ নির্বাচনে তিনি স্বতন্ত্র প্রার্থী হয়ে পরাজিত হয়েছিলেন। ১৯৭১ সালে মুজিবনগর সরকারের পররাষ্ট্র মন্ত্রণালয়ের পরিচালক ছিলেন।
১৯৭৩ সালের প্রথম বাংলাদেশ জাতীয় সংসদের তিনি তৎকালীন কুমিল্লা-১১ আসন থেকে আওয়ামী লীগে প্রার্থী হিসেবে সংসদ সদস্য নির্বাচিত হন।
১২ জুন ১৯৯৬ সালের সপ্তম জাতীয় সংসদ নির্বাচনে কুমিল্লা-৬ আসন থেকে আওয়ামী লীগে প্রার্থী হিসেবে তিনি সংসদ সদস্য নির্বাচিত হন।
তিনি ২০০৮ সালের নবম, ২০১৪ সালের দশম এবং ২০১৮ সালের একাদশ জাতীয় সংসদ নির্বাচনে কুমিল্লা-৭ আসন থেকে আওয়ামী লীগে প্রার্থী হিসেবে সংসদ সদস্য নির্বাচিত হন।
২০০১ সালে সাবেক স্পিকার হুময়ুর রশীদ মৃত্যুর পর সাবেক রাষ্ট্রপতি আবদুল হামিদ ডেপুটি স্পিকার থেকে স্পিকারের দায়িত্বে গ্রহনের পর তিনি ডেপুটি স্পিকার হিসেবে দায়িত্ব পালন করেন।
মো. আলী আশরাফ ৩০ জুলাই ২০২১ সালে নিউমোনিয়ায় আক্রান্ত হয়ে ঢাকার স্কয়ার হাসপাতালে চিকিৎসাধীন অবস্থায় মৃত্যুবরণ করেন।
আখতার হামিদ সিদ্দিকী

মোঃ আখতার হামিদ সিদ্দিকী (জন্ম: ১৯৪৭ - মৃত্যু: ১৯ নভেম্বর, ২০১৭) তার পরিচিতি মূলক ডাক নাম 'নান্নু'। বাংলাদেশের একজন খ্যাতনামা রাজনীতিবিদ। তিনি ২০০১ সাল থেকে ২০০৯ সাল পর্যন্ত বাংলাদেশের জাতীয় সংসদের ১০ম ডেপুটি স্পিকার হিসেবে দায়িত্ব পালন করেন।
আখতার হামিদের জন্ম ১৯৪৭ সালে রাজশাহী বিভাগের নওগাঁ জেলায়। তার স্ত্রী নাজনীন সিদ্দিকী, দুই ছেলে পারভেজ আরেফিন সিদ্দিকী, মেজবাহ আরেফিন সিদ্দিকী এবং মেয়ে ফারিয়া আজীম সিদ্দিকী।
ঢাকা বিশ্ববিদ্যালয় থেকে লেখাপড়া শেষ করে রাজনীতিতে প্রবেশ করেন।
আখতার হামিদ বাংলাদেশ জাতীয়তাবাদী দল (বিএনপি) কেন্দ্রীয় কার্যনির্বাহী কমিটির সদস্য হিসাবে দায়িত্ব পালন করেছেন। ১৯৯১ সালের নির্বাচন থেকে শুরু করে চার বার নওগাঁ-৩ আসন থেকে বিএনপির মনোনয়নে সংসদ সদস্য নির্বাচিত হন তিনি।
২০০৪ সালে রাজশাহী বিভাগের নওগাঁ জেলার মহাদেবপুর থানার সফাপুর ইউনিয়নে তার নামানুসারে বিনোদপুর আখতার হামিদ সিদ্দিকী টেকিনক্যাল অ্যান্ড বিজনেস ম্যানেজমেন্ট কলেজ প্রতিষ্ঠা করা হয়েছে।
আখতার হামিদ সিদ্দিকী ২০১৭ সালের ১৯ নভেম্বর দুপুর সোয়া ১২টায় রাজধানীর ইউনাইটেড হাসপাতালে চিকিৎসাধীন অবস্থায় মারা যান। তার বয়স হয়েছিল ৭১ বছর।
নীলফামারী সরকারি কলেজ

নীলফামারী সরকারি কলেজ বাংলাদেশেরনীলফামারী জেলার একটি সরকারি উচ্চ মাধ্যমিক - উচ্চ শিক্ষাপ্রতিষ্ঠান। ১৯৫৮ সালে প্রতিষ্ঠিত কলেজটি নীলফামারী শহরের প্রানকেন্দ্রে অবস্থিত। বর্তমানে দিনাজপুর শিক্ষা বোর্ডের অধীনে উচ্চমাধ্যমিক এবং জাতীয় বিশ্ববিদ্যালয়ের অধীনে ৫টি বিষয়ে স্নাতক (পাস), ১৪টি বিষয়ে স্নাতক (সম্মান) এবং স্নাতকোত্তর পর্যায়ে শিক্ষা প্রদান করা হয়। ২০২৪ সালের তথ্য অনুযায়ী ১৪,৮০৭ জন শিক্ষার্থী অধ্যায়নরত আছে।
১৯৫৮ সালের ১৬ মে নীলফামারী সরকারি কলেজ তৎকালিন রংপুর জেলার নীলফামারী মহাকুমা সদরে প্রতিষ্ঠিত হয়। প্রতিষ্ঠাকালীন সময়ে এটি রাজশাহী শিক্ষা বোর্ডের ও রাজশাহী বিশ্ববিদ্যালয়ের অধীনে উচ্চ মাধ্যমিক ও স্নাতক কোর্স চালু করে। পরবর্তীতে ১৯৭৯ সালে কলেজটি সরকারিকরণ হয়। বর্তমানে এখানে ১৪টি বিষয়ে অনার্স কোর্স চালু রয়েছে। নীলফামারী মহাকুমা জেলায় পরিণত হওয়ার পর কলেজটির শিক্ষা কার্যক্রমে বড় পরিবর্তন আসে। বর্তমানে এটি দিনাজপুর বোর্ডের অন্তর্গত এবং জাতীয় বিশ্ববিদ্যালয়ের অধিভুক্ত।
কলেজটিতে উচ্চ মাধ্যমিক, স্নাতক (সম্মান), স্নাতক (পাস) ও স্নাতকোত্তর শ্রেণীতে শিক্ষা প্রদান করে। উচ্চ মাধ্যমিকের বিজ্ঞান বিভাগে ৩২০, মানবিকে ৩০০ এবং বাণিজ্য বিভাগে ২০০টি আসন আছে।
কলেজে ছাত্রদের জন্য একটি এবং ছাত্রীদের জন্য দুইটি মোট ৩টি হোস্টেল আছে।
কলেজ ক্যাম্পাসে রয়েছে নিজস্ব খেলার মাঠ। নীলফামারী স্টেডিয়াম কলেজ ক্যাম্পাসের সাথে অবস্থিত।
২০০৯ থেকে ২০২৪ পর্যন্ত এইচএসসি পরীক্ষায় মোট অংশগ্রহণ করেছে ১১০৯৯ জন, পাস করেছে ৯৫৮৪ জন, ফেল করেছে ১৫১৫ জন, এ+ পেয়েছে ১৬৩৮ জন, শতকরা পাস করেছে ৮৬.৩৫%, শতকরা এ+ পেয়েছে ১৪.৭৬ %।
২০২৪ সহপাঠী কলেজ র‍্যাংকিং অনুযায়ী, কলেজটি জাতীয় পর্যায়ে ১৭৯তম, দিনাজপুর বোর্ডে ১৩ তম, রংপুর বিভাগে ১৬ তম এবং দিনাজপুর জেলায় ৪র্থ স্থানে রয়েছে।
২০১৮ সালে জাতীয় বিশ্ববিদ্যালয়ের কলেজ র‍্যাংকিংয়ে রংপুর অঞ্চলের সেরা দশটি কলেজের মধ্যে একটি হিসেবে স্বীকৃতি দেওয়া হয়।
লুক জংউই

লুক মাফুয়া জংউই (জন্ম: ৬ ফেব্রুয়ারি, ১৯৯৫) হারারে এলাকায় জন্মগ্রহণকারী জিম্বাবুয়ের উদীয়মান ক্রিকেটার। জিম্বাবুয়ে ক্রিকেট দলের অন্যতম সদস্য তিনি। দলে তিনি মূলতঃ অল-রাউন্ডারের ভূমিকায় অবতীর্ণ হয়েছেন। ডানহাতে ব্যাটিংয়ের পাশাপাশি ডানহাতে মিডিয়াম পেস বোলিং করে থাকেন। ঘরোয়া প্রথম-শ্রেণীর ক্রিকেটে সাউদার্ন রক্সের প্রতিনিধিত্ব করছেন লুক জংউই।
আগস্ট, ২০১৪ সালে সফরকারী দক্ষিণ আফ্রিকা দলের বিপক্ষে তিন খেলার ওডিআই সিরিজের জন্য মনোনীত হন। অতঃপর ১৭ আগস্ট, ২০১৪ তারিখে কুইন্স স্পোর্টস ক্লাবে অনুষ্ঠিত খেলায় দক্ষিণ আফ্রিকা দলের বিপক্ষে তার ওডিআই অভিষেক ঘটে। খেলায় তিনি ৬ ওভার বোলিং করে ৪৫ রান দেন ও ব্যাটিংয়ে নেমে ১৯ রান করেন। ঐ খেলায় তার দল ৯৩ রানে পরাজিত হয়। সিরিজের আরও দুইটি খেলায় অংশ নিলেও কোন সাফল্য লাভ করতে পারেননি তিনি। এরফলে ২০১৪ সালের ত্রি-দেশীয় সিরিজ থেকে বাদ পড়েন।
নেভিল মাদজিভা

নেভিল মাদজিভা (জন্ম: ২ আগস্ট, ১৯৯১) কাদোমা এলাকায় জন্মগ্রহণকারী জিম্বাবুয়ের ক্রিকেটার। জিম্বাবুয়ে ক্রিকেট দলের অন্যতম সদস্য তিনি। দলে তিনি মূলতঃ অল-রাউন্ডার হিসেবে খেলছেন। ডানহাতে ব্যাটিংয়ের পাশাপাশি ডানহাতে মিডিয়াম-ফাস্ট বোলিং করে থাকেন। ঘরোয়া ক্রিকেটে মিড ওয়েস্ট রাইনোস দলে খেলছেন।
আগস্ট, ২০১৪ সালে সফরকারী দক্ষিণ আফ্রিকা দলের বিপক্ষে তিন খেলার ওডিআই সিরিজের জন্য মনোনীত হন। অতঃপর ১৭ আগস্ট, ২০১৪ তারিখে কুইন্স স্পোর্টস ক্লাবে অনুষ্ঠিত খেলায় দক্ষিণ আফ্রিকা দলের বিপক্ষে লুক জংউই’র সাথে তার ওডিআই অভিষেক ঘটে। সিরিজের আরও একটি খেলায় অংশ নিয়ে ওয়েন পার্নেলের উইকেট পান কিন্তু ব্যাট হাতে ব্যর্থ হন।
একই বছরে ত্রি-দেশীয় সিরিজের শেষ খেলায় জিম্বাবুয়ে দলে ফিরে এসে হাশিম আমলা ও জেপি ডুমিনি’র উইকেট কুক্ষিগত করেন। ব্যাট হাতে ৩ রান তোলেন। ঐ খেলায় জিম্বাবুয়ে দল ৬৩ রানে পরাজিত হয়।
ডোনাল্ড তিরিপানো

ডোনাল্ড টাটেন্ডা তিরিপানো (; জন্ম: ১৭ মার্চ, ১৯৮৮) মুতারি এলাকায় জন্মগ্রহণকারী জিম্বাবুয়ের আন্তর্জাতিক ক্রিকেটার। জিম্বাবুয়ে ক্রিকেট দলের অন্যতম সদস্য তিনি। দলে তিনি মূলতঃ বোলার। ডানহাতে মিডিয়াম-ফাস্ট বোলিংয়ের পাশাপাশি নিচের সারিতে ডানহাতে ব্যাটিং করে থাকেন ডোনাল্ড তিরিপানো।
২০১৪ সালে সফরকারী আফগানিস্তানের বিপক্ষে খেলার জন্য তাকে জিম্বাবুয়ে দলে অন্তর্ভুক্ত করা হয়। অতঃপর ১৮ জুলাই, ২০১৪ তারিখে আফগানিস্তানের বিপক্ষে তার ওডিআই অভিষেক ঘটে। কুইন্স স্পোর্টস ক্লাবে অনুষ্ঠিত খেলায় তিনি ৫১ রানে ২ উইকেট পান। খেলায় জিম্বাবুয়ে দল ৬ উইকেটে জয় পায়। একই মাঠে নিজস্ব ৩য় ওডিআইয়ে নির্ধারিত ১০ ওভারের ৬৩ রানে ব্যক্তিগত সেরা বোলিং পরিসংখ্যান দাঁড় করান। খেলায় তিনি জাভেদ আহমদি, উসমান গণি, শফিকুল্লাহ, মিরওয়াইজ আশরাফ ও আফতাব আলমের উইকেট তুলে নেন। তারপরও তার দল ১০০ রানের ব্যবধানে পরাজিত হয়।
সফরকারী দক্ষিণ আফ্রিকার বিপক্ষে একমাত্র টেস্টে খেলার জন্য মনোনীত হন। ৯ আগস্ট, ২০১৪ তারিখে হারারে স্পোর্টস ক্লাবে অনুষ্ঠিত ঐ টেস্টে তার টেস্ট অভিষেক হয়। খেলায় তিনি অপরাজিত ১৫* রানের পাশাপাশি ডিন এলগার ও অভিষিক্ত ডেন পাইতের উইকেট লাভ করেন।
ভুটান জাতীয় ফুটবল দল

ভুটান জাতীয় ফুটবল দল () হচ্ছে আন্তর্জাতিক ফুটবলে ভুটানের প্রতিনিধিত্বকারী পুরুষদের জাতীয় দল, যার সকল কার্যক্রম ভুটানের ফুটবলের সর্বোচ্চ নিয়ন্ত্রক সংস্থা ভুটান ফুটবল ফেডারেশন দ্বারা নিয়ন্ত্রিত হয়। এই দলটি ২০০০ সাল হতে ফুটবলের সর্বোচ্চ সংস্থা ফিফার এবং ১৯৯৩ সাল হতে তাদের আঞ্চলিক সংস্থা এশিয়ান ফুটবল কনফেডারেশনের সদস্য হিসেবে রয়েছে। ১৯৮২ সালের ১লা এপ্রিল তারিখে, ভুটান প্রথমবারের মতো আন্তর্জাতিক খেলায় অংশগ্রহণ করেছে; নেপালের কাঠমান্ডুতে অনুষ্ঠিত উক্ত ম্যাচে ভুটান নেপালের কাছে ৩–০ গোলের ব্যবধানে পরাজিত হয়েছে।
১৫,০০০ ধারণক্ষমতাবিশিষ্ট চাংলিমিথাং স্টেডিয়ামে "ড্রাগন বয়েজ" নামে পরিচিত এই দলটি তাদের সকল হোম ম্যাচ আয়োজন করে থাকে। এই দলের প্রধান কার্যালয় ভুটানের রাজধানী থিম্পুতে অবস্থিত। বর্তমানে এই দলের ম্যানেজারের দায়িত্ব পালন করছেন পেমা দর্জি এবং অধিনায়কের দায়িত্ব পালন করছেন থিম্পু সিটির মধ্যমাঠের খেলোয়াড় কর্মা শেদ্রুপ শেরিং।
ভুটান এপর্যন্ত একবারও ফিফা বিশ্বকাপে অংশগ্রহণ করতে পারেনি। অন্যদিকে, এএফসি এশিয়ান কাপেও ভুটান এপর্যন্ত একবারও অংশগ্রহণ করতে সক্ষম হয়নি। এছাড়াও, এএফসি চ্যালেঞ্জ কাপে ভুটান এপর্যন্ত মাত্র ১ বার অংশগ্রহণ করেছে, যেখানে তাদের সাফল্য হচ্ছে গ্রুপ পর্বে অংশগ্রহণ করা।
চেনচো গেইলশেন, চিমি দর্জি, ওয়াঙ্গায় দর্জি, শেরিং দর্জি এবং পাসাং শেরিংয়ের মতো খেলোয়াড়গণ ভুটানের জার্সি গায়ে মাঠ কাঁপিয়েছেন।
ফিফা বিশ্ব র‌্যাঙ্কিংয়ে, ২০১৫ সালের সেপ্টেম্বর মাসে প্রকাশিত র‌্যাঙ্কিংয়ে ভুটান তাদের ইতিহাসে সর্বোচ্চ অবস্থান (১৫৯তম) অর্জন করে এবং ২০১৪ সালের নভেম্বর মাসে প্রকাশিত র‌্যাঙ্কিংয়ে তারা ২০৯তম স্থান অধিকার করে, যা তাদের ইতিহাসে সর্বনিম্ন। অন্যদিকে, বিশ্ব ফুটবল এলো রেটিংয়ে ভুটানের সর্বোচ্চ অবস্থান হচ্ছে ১৮৪তম (যা তারা ১৯৮২ সালে অর্জন করেছিল) এবং সর্বনিম্ন অবস্থান হচ্ছে ২৩৪। নিম্নে বর্তমানে ফিফা বিশ্ব র‌্যাঙ্কিং এবং বিশ্ব ফুটবল এলো রেটিংয়ে অবস্থান উল্লেখ করা হলো:
রামপুরহাট মহকুমা

রামপুরহাট মহকুমা হল ভারতের পশ্চিমবঙ্গ রাজ্যের বীরভূম জেলার একটি মহকুমা। রামপুরহাট ও নলহাটি মহকুমা এবং ময়ূরেশ্বর ১, ময়ূরেশ্বর ২, রামপুরহাট ১, রামপুরহাট ২, মুরারই ১, মুরারই ২, নলহাটি ১ ও নলহাটি ২—এই আটটি সমষ্টি উন্নয়ন ব্লক নিয়ে এই মহকুমা গঠিত। উক্ত আটটি ব্লকের অধীনে মোট ৬৫টি গ্রাম পঞ্চায়েত আছে। এই মহকুমার সদর রামপুরহাট।
রামপুরহাট ও নলহাটিপৌরসভা ছাড়া রামপুরহাট মহকুমায় ময়ূরেশ্বর ১, ময়ূরেশ্বর ২, রামপুরহাট ১, রামপুরহাট ২, মুরারই ১, মুরারই ২, নলহাটি ১ ও নলহাটি ২—এই আটটি সমষ্টি উন্নয়ন ব্লকের অধীনে মোট ৬৫টি গ্রাম পঞ্চায়েত রয়েছে।
ময়ূরেশ্বর ১ সমষ্টি উন্নয়ন ব্লকের অধীনে নয়টি গ্রাম পঞ্চায়েত আছে। যথা: বড়তুরিগ্রাম, দক্ষিণগ্রাম, মল্লারপুর ১, বাজিতপুর, জিকোড্ডা, মল্লারপুর ২, ডাবুক, কানাচি ও তালোয়ান। ব্লকটি ময়ূরেশ্বর থানার অধীনস্থ। ব্লকের সদর মল্লারপুর
ময়ূরেশ্বর ২ সমষ্টি উন্নয়ন ব্লকের অধীনে নয়টি গ্রাম পঞ্চায়েত আছে। যথা: দশপালসা, কালেশ্বর, ময়ূরেশ্বর, উলকুন্ডা, দেকা, কুন্ডোলা ও সাতপালসা। ব্লকটি ময়ূরেশ্বর থানার অধীনস্থ ব্লকের সদর কোটাসুর
রামপুরহাট ১ সমষ্টি উন্নয়ন ব্লকের অধীনে নয়টি গ্রাম পঞ্চায়েত আছে। যথা: দখলবাটী, কুসুম্বা, বোনহাট, কষ্টগোরা, মাশরা, বরশাল, খারুন ও নারায়ণপুর। ব্লকটি রামপুরহাট ও মারগ্রাম থানার অধীনস্থ। ব্লকের সদর রামপুরহাট। rampurhat-i block
রামপুরহাট ২ সমষ্টি উন্নয়ন ব্লকের অধীনে নয়টি গ্রাম পঞ্চায়েত আছে। যথা: বিষ্ণুপুর, হাঁসন ১, মারগ্রাম ১, বুধিগ্রাম, হাঁসন ২, মারগ্রাম ২, দুনিগ্রাম, কালুহা ও সাহাপুর। ব্লকটি মারগ্রাম থানার অধীনস্থ। ব্লকের সদর রামপুরহাট।
মুরারই ১ সমষ্টি উন্নয়ন ব্লকের অধীনে সাতটি গ্রাম পঞ্চায়েত আছে। যথা: ছাতরা, গোরশা, মুরারই, রাজগ্রাম, ডুমুরগ্রাম, মাহুরাপুর ও পালসা। ব্লকটি মুরারই থানার অধীনস্থ। ব্লকের সদর মুরারই।
মুরারই ২ সমষ্টি উন্নয়ন ব্লকের অধীনে নয়টি গ্রাম পঞ্চায়েত আছে। যথা: আমডোল, কুশমোর ১, পাইকর ১, জাজিগ্রাম, মিত্রপুর, পাইকর ২, কুশমোরা ২, নন্দীগ্রাম ও রুদ্রনগর। ব্লকটি মুরারই থানার অধীনস্থ। ব্লকের সদর পাইকর।
নলহাটি ১ সমষ্টি উন্নয়ন ব্লকের অধীনে নয়টি গ্রাম পঞ্চায়েত আছে। যথা: বানিওর, হরিদাসপুর, কাঠিয়া ১, বারলা, কালিঠা, কুরুমগ্রাম, বাউটিয়া, কাঠিয়া ২ ও পাইকপাড়া। ব্লকটি নলহাটি থানার অধীনস্থ। ব্লকের সদর নলহাটি।
নলহাটি ২ সমষ্টি উন্নয়ন ব্লকের অধীনে নয়টি গ্রাম পঞ্চায়েত আছে। যথা: বারা ১, ভদ্রপুর ১, নোয়াপাড়া, বারা ২, ভদ্রপুর ২ ও শীতলগ্রাম। ব্লকটি নলহাটি থানার অধীনস্থ। ব্লকের সদর লোহাপুর।
পশ্চিমবঙ্গে সীমানা পুনর্নির্ধারণ কমিশন কর্তৃক আইনসভা কেন্দ্রগুলির সীমানা পুনর্নির্ধারণের পর রামপুরহাট মহকুমার অন্তর্গত আইনসভার কেন্দ্রগুলির অবস্থান নিম্নরূপ: